(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΜΣΤ΄

Παρασκευή, 17 Μαΐου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Γ. Σταμάτη και Θ. Ρουσόπουλου, σελ.
3. Ανακοινώνεται ότι τη συνεδρίαση παρακολουθούν μαθητές από το 19ο Δημοτικό Σχολείο Χανίων, σελ.
4. Ομόφωνη έγκριση του Σώματος της από 16 Μαΐου 2024 ομόφωνης απόφασης της Διασκέψεως των Προέδρων όσον αφορά τις μετακινήσεις των Βουλευτών επαρχίας για την τροποποίηση της από 17 Μαΐου 2013 απόφασης της Ολομέλειας της Βουλής, όπως ισχύει, σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Εξωτερικών με θέμα: «Η μετατροπή της Μονής της Χώρας σε τζαμί αποτελεί νέα τουρκική πρόκληση εις βάρος της Χώρας μας», σελ.
 β) Προς τον Υπουργό Εθνικής Οικονομίας και Οικονομικών, με θέμα: «Διευθέτηση των στεγαστικών δανείων των παλιννοστούντων ομογενών από χώρες της πρώην ΕΣΣΔ», σελ.
 γ) Προς τον Υπουργό Προστασίας του Πολίτη με θέμα: «Προκλητική σιωπή του Υπουργείου Προστασίας του Πολίτη στις επείγουσες ανάγκες αστυνόμευσης των Δήμων Βάρης-Βούλας-Βουλιαγμένης και Παλλήνης της Ανατολικής Αττικής», σελ.
 δ) Προς τον Υπουργό Περιβάλλοντος και Ενέργειας με θέμα: «Αυθαίρετες πολύωρες, καθημερινές διακοπές ρεύματος σε Φωτοβολταϊκούς Σταθμούς στο νομό Κιλκίς με ευθύνη της ΔΕΔΔΗΕ», σελ.
 ε) Προς τον Υπουργό Ναυτιλίας και Νησιωτικής Πολιτικής με θέμα: «Η εκ νέου δρομολόγηση του «ΠΡΕΒΕΛΗΣ» στη γραμμή της Κασοκαρπαθίας προκαλεί την αγανάκτηση των κατοίκων της Κάσου και της Καρπάθου ? Απαιτείται άμεση παρέμβαση, ώστε να αποφευχθεί η νέα μείωση των δρομολογίων ακριβώς στην έναρξη της τουριστικής περιόδου», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση προτάσεων νόμου:
 I. Ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και οι Βουλευτές του κόμματός του κατέθεσαν στις 16.5.2024 πρόταση νόμου: «Για μια σταθερή προοδευτική και δίκαιη φορολογία εισοδημάτων φυσικών - νομικών προσώπων και ιδιοκτησίας ακινήτων. Ελάφρυνση των εισφορών με ενίσχυση της αγοραστικής δύναμης των διαθέσιμων εισοδημάτων όλων των νοικοκυριών και των κεφαλαίων κίνησης των επιχειρήσεων σε πορεία πραγματικής σύγκλισης του βιοτικού επιπέδου και των όρων του επιχειρείν στα μέσα επίπεδα της Ευρωπαϊκής Ένωσης»., σελ.
 II. O Πρόεδρος της Κοινοβουλευτικής Ομάδας των Σπαρτιατών και οι Βουλευτές του κόμματός του κατέθεσαν στις 16.5.2024 τις εξής προτάσεις νόμου:.
 i. «Τροποποίηση των διατάξεων που ρυθμίζουν την ιδιότητα των ατόμων ως ανέργους και αυτών που διέπουν την παροχή τακτικής επιδότησης ανεργίας», σελ.
 ii. «Καταπολέμηση του οργανικού και λειτουργικού αναλφαβητισμού της Ελλάδας». Παραπέμπονται στις αρμόδιες διαρκείς επιτροπές, σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΜΠΟΥΡΑΣ Α. , σελ.

Β. Επί των επικαίρων ερωτήσεων:
 ΓΕΡΑΠΕΤΡΙΤΗΣ Γ. , σελ.
 ΝΙΚΗΤΙΑΔΗΣ Γ. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΠΑΠΑΔΟΠΟΥΛΟΣ Ν. , σελ.
 ΠΑΠΠΑΣ Ι. , σελ.
 ΠΑΠΠΑΣ Π. , σελ.
 ΠΕΤΡΑΛΙΑΣ Α. , σελ.
 ΣΔΟΥΚΟΥ Α. , σελ.
 ΤΣΟΚΑΝΗΣ Χ. , σελ.
 ΧΡΙΣΤΟΔΟΥΛΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜΣΤ΄

Παρασκευή 17 Μαΐου 2024

Αθήνα, σήμερα στις 17 Μαΐου 2024, ημέρα Παρασκευή και ώρα 9.01,΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Χριστός Ανέστη και χρόνια πολλά!

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-5-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΜΕ΄ συνεδριάσεώς του, της Τετάρτης 15 Μαΐου 2024, σε ό,τι αφορά την ψήφιση στο σύνολο του σχεδίου νόμου: ««Κύρωση της σύμβασης δωρεάς μεταξύ του Υπουργείου Πολιτισμού και του νομικού προσώπου δημοσίου δικαίου με την επωνυμία «Εθνικό Αρχαιολογικό Μουσείο», ως δωρεοδόχων, και των Σπυρίδωνα Ι. Λάτση και Ντόροθυ συζ. Σ. Λάτση, ως δωρητών, σχετικά με τη χρηματοδότηση, εκ μέρους των δωρητών, της εκπόνησης μελετών για την αναβάθμιση και επέκταση του κτιρίου που στεγάζει το Εθνικό Αρχαιολογικό Μουσείο».»)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στη συζήτηση του προγραμματισμένου για σήμερα δελτίου επικαίρων ερωτήσεων, επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Δευτέρας 20 Μαΐου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1047/13-5-2024 επίκαιρη ερώτηση της Βουλευτού Πέλλης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, με θέμα: «Ο ΟΠΕΚΕΠΕ σε άμεση επιτήρηση από την Ευρωπαϊκή Επιτροπή».

2. Η με αριθμό 1035/13-5-2024 επίκαιρη ερώτηση του Βουλευτή Αργολίδος της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ανδρέα Πουλά προς τον Υπουργό Αγροτικής Ανάπτυξης και Τροφίμων με θέμα: «Οι παραγωγοί πορτοκαλιών της Αργολίδας βρίσκονται σε μεγάλη οικονομική δυσπραγία».

3. Η με αριθμό 1038/13-5-2024 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Αφροδίτης Κτενά προς τον Υπουργό Ψηφιακής Διακυβέρνησης με θέμα: «Αντιμετώπιση προβλημάτων στελέχωσης και λειτουργίας του Εθνικού Κέντρου Τεκμηρίωσης και Ηλεκτρονικού Περιεχομένου (ΕΚΤ), λόγω έλλειψης προσωπικού και της αναγκαίας κρατικής χρηματοδότησης».

4. Η με αριθμό 1045/13-5-2024 επίκαιρη ερώτηση του Βουλευτή Β1΄ Βόρειου Τομέα Αθηνών της Κοινοβουλευτικής Ομάδας «Ελληνική Λύση» κ. Βασίλειου Βιλιάρδου προς τον Υπουργό Εθνικής Οικονομίας και Οικονομικών με θέμα: «Χρέος και διαθέσιμα σε φορείς της γενικής κυβέρνησης».

5. Η με αριθμό 1049/13-5-2024 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλου προς την Υπουργό Εργασίας και Κοινωνικής Ασφάλισης με θέμα: «Η στάση του ΕΦΚΑ απέναντι σε εταιρείες με χρέη ασφαλιστικών εισφορών ζημιώνει το δημόσιο συμφέρον».

6. Η με αριθμό 1046/13-5-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλου προς την Υπουργό Πολιτισμού με θέμα: «Οικία οικογένειας Δραγούμη».

7. Η με αριθμό 1061/13-5-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Σπαρτιάτες» κ. Μιχαήλ Γαυγιωτάκη προς τον Υπουργό Παιδείας, Θρησκευμάτων και Αθλητισμού με θέμα: «Πλήρης εγκατάλειψη του «Karteros Beach Sports Center» στην Κρήτη».

8. Η με αριθμό 1057/13-5-2024 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Εθνικής Οικονομίας και Οικονομικών με θέμα: «Η στρατηγική καταπολέμησης της απάτης του Ταμείου Ανάκαμψης και ο ρόλος της στην υπόθεση των αναθέσεων ύψους 2,5 δισ. που διερευνά το Γραφείο Ευρωπαίου Εισαγγελέα».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1051/13-5-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Ο αθέμιτος ανταγωνισμός εξαιτίας της εκρηκτικής αύξησης των εισαγωγών αγροτικών προϊόντων από τρίτες χώρες, απειλεί την επιβίωση των Ελλήνων αγροτών».

2. Η με αριθμό 1043/13-5-2024 επίκαιρη ερώτηση του Βουλευτή Ηλείας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Μιχαήλ Κατρίνη προς την Υπουργό Εργασίας και Κοινωνικής Ασφάλισης με θέμα: «Απόδοση σύνταξης σε οφειλέτες που τηρούν τις δικαστικές αποφάσεις ρύθμισης οφειλών βάσει του ν.3869/10».

3. Η με αριθμό 1041/13-5-2024 επίκαιρη ερώτηση της Βουλευτού Λέσβου της Κοινοβουλευτικής Ομάδας «Κομμουνιστικό Κόμμα Ελλάδας» κ. Μαρίας Κομνηνάκα, προς τον Υπουργό Δικαιοσύνης με θέμα: «Άμεση και ολοσχερής εξόφληση των απλήρωτων δεδουλευμένων των δικαστικών διερμηνέων της Αττικής. Πλήρης κατοχύρωση των εργασιακών τους δικαιωμάτων».

4. Η με αριθμό 1053/13-5-2024 επίκαιρη ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέα Αριστερά» κ. Θεανώς Φωτίου προς την Υπουργό Εργασίας και Κοινωνικής Ασφάλισης με θέμα: «Ενσωμάτωση οδηγίας 2022/2041 του Ευρωπαϊκού Συμβουλίου για προώθηση συλλογικών διαπραγματεύσεων για τον καθορισμό των μισθών».

5. Η με αριθμό 1054/13-5-2024 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Γερουλάνου προς τον Υπουργό Εθνικής Οικονομίας και Οικονομικών με θέμα: «Ποια είναι τα εβδομήντα δύο χιλιάδες ακίνητα της δημόσιας περιουσίας που η Κυβέρνηση δεν αξιοποιεί προς όφελος του ελληνικού λαού;»

6. Η με αριθμό 1042/13-5-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Λεωνίδα Στολτίδη, προς την Υπουργό Εργασίας και Κοινωνικής Ασφάλισης με θέμα: «Προβλήματα των εργαζομένων στην επιχείρηση «Βαρβαρέσος Α.Ε. Ευρωπαϊκά Νηματουργεία».

7. Η με αριθμό 1058/13-5-2024 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλου προς την Υπουργό Εργασίας και Κοινωνικής Ασφάλισης με θέμα: «Η Εθνική Τράπεζα συνεχίζει να μην καλύπτει εργαζομένους της με συλλογικές συμβάσεις και το Υπουργείο Εργασίας και Κοινωνικής Ασφάλισης αδρανεί».

Κυρίες και κύριοι συνάδελφοι, με έγγραφό της η Γενική Γραμματέας Νομικών και Κοινοβουλευτικών Θεμάτων κ. Χριστίνα Τσάκωνα ενημερώνει το Σώμα για τα εξής:

«Με την παρούσα σάς ενημερώνουμε, σχετικά με τη συζήτηση επίκαιρων ερωτήσεων στο πλαίσιο του κοινοβουλευτικού ελέγχου, την Παρασκευή 19 Απριλίου 2024, ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 1048/13-5-2024 επίκαιρη ερώτηση, στην οποία θα απαντήσει ο Υπουργός Εξωτερικών κ. Γεώργιος Γεραπετρίτης.

Η υπ’ αριθμόν 1040/13-5-2024, στην οποία θα απαντήσει ο Υφυπουργός Εθνικής Οικονομίας και Οικονομικών κ. Πετραλιάς.

Η υπ’ αριθμόν 1044/13-5-2024, στην οποία θα απαντήσει ο Υφυπουργός Προστασίας του Πολίτη κ. Ανδρέας Νικολακόπουλος.

Η υπ’ αριθμόν 1060/13-5-2024 επίκαιρη ερώτηση, στην οποία θα απαντήσει η Υφυπουργός Περιβάλλοντος και Ενέργειας κ. Αλεξάνδρα Σδούκου.

Η υπ’ αριθμόν 1036/13-5-2024, στην οποία θα απαντήσει ο Υφυπουργός Ναυτιλίας και Νησιωτικής Πολιτικής κ. Ιωάννης Παππάς.».

Ξεκινούμε με την πέμπτη με αριθμό 1048/13-5-2024 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλου προς τον Υπουργό Εξωτερικών με θέμα: «Η μετατροπή της Μονής της Χώρας σε τζαμί αποτελεί νέα τουρκική πρόκληση εις βάρος της χώρας μας».

Κύριε Παπαδόπουλε, έχετε τον λόγο για την πρωτολογία σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κύριε Πρόεδρε.

Χριστός Ανέστη και πάλι σε όλο το Σώμα!

Κύριε Υπουργέ, με πολύ πόνο θα κάνω αυτή την ερώτηση και με μεγάλη αγωνία. Δεν έχω τίποτα απέναντι στο πρόσωπό σας και το ξέρετε.

Με απόφαση της τουρκικής κυβέρνησης η Μονή της Χώρας μετατρέπεται πλέον σε τζαμί. Η κυβέρνηση Ερντογάν αποφάσισε να προχωρήσει σε νέα πρόκληση η οποία έρχεται να προστεθεί στην απόφαση και άλλων προκλήσεων για την Αγία Σοφία, τις δηλώσεις σχετικά με το Αιγαίο, τις δηλώσεις περί τουρκικής μειονότητας στη Θράκη, τις δηλώσεις περί γαλάζιας και την εν γένει συνεχόμενη τουρκική επιθετικότητα. Και ενώ η Τουρκία συνεχίζει τις προκλήσεις σε κάθε επίπεδο, η ελληνική ηγεσία σιωπά. Ο Πρωθυπουργός μεταβαίνει στην Άγκυρα για συνομιλίες. Η ελληνική Κυβέρνηση συνεχίζει την πολιτική της προσέγγισης, τη στιγμή που οι Τούρκοι ετοιμάζονται να αρπάξουν το μισό Αιγαίο. Οι Τούρκοι διακηρύσσουν με κάθε τρόπο τους στόχους τους για τη «γαλάζια πατρίδα». Η «γαλάζια πατρίδα», όπως ξέρετε, κύριε Υπουργέ έχει ήδη μπει στα δημόσια σχολεία της Τουρκίας και οι σημερινοί μαθητές των Τούρκων –οι αυριανοί στρατιωτικοί, πολιτικοί, μουφτήδες, επιστήμονες- θα είναι γαλουχημένοι με το δόγμα αυτό, ενώ η χώρα μας προωθεί με κάθε μέσο -κρίμα- για τα Ελληνόπουλα να μαθαίνουν για τις ιδιαιτερότητες των ΛΟΑΤΚΙ και τους γάμους των ομοφυλοφίλων. Ντροπή για την παράταξη της Νέας Δημοκρατίας που διαφθείρει βάναυσα τη σχεδόν ανύπαρκτη πλέον ελληνική νεολαία.

Ακόμη, μετά την υπογραφή της διακήρυξης των Αθηνών, η Τουρκία δεν έχει υποχωρήσει ούτε στο ελάχιστο από τις διεκδικήσεις εις βάρος των κυριαρχικών δικαιωμάτων της χώρας. Προσφάτως η Τουρκία, εφαρμόζοντας την πολιτική της «γαλάζιας πατρίδας», απέτρεψε την Ελλάδα από τη δημιουργία πάρκων προστασίας θαλάσσιας ζωής στο Αιγαίο και στο Ιόνιο. Ο Φιντάν το ξεκαθάρισε, το έθεσε ως κόκκινη γραμμή. Και ενώ βρισκόμαστε σε μια κλιμακούμενη τουρκική προκλητικότητα, πηγαίνουμε να συναντήσουμε τον Τούρκο Πρόεδρο για να οικοδομήσουμε μέτρα εμπιστοσύνης. Καλά που είναι και ο Φιντάν και μαθαίνουμε τι γίνεται. Την επομένη της παραμονής εκεί του Μητσοτάκη, θριαμβολογούσαν οι εφημερίδες, γιατί η Τουρκία έχει μια στρατηγική μακροχρόνια για τα εθνικά θέματα.

Ερωτάσθε, κύριε Υπουργέ, για να μη μακρηγορώ: Σε ποιες άμεσες ενέργειες θα προβείτε μετά το τόσο επιτυχημένο ταξίδι του Πρωθυπουργού για την άρση της βεβήλωσης της Μονής της Χώρας και των συνεχόμενων προκλήσεων της Τουρκίας εις βάρος της χώρας μας, ιδιαίτερα μετά το μπαράζ παραβιάσεων του FIR Αθηνών την επομένη της επίσκεψης από τέσσερα αεροπλάνα και επτά ελικόπτερα; Ολόκληρη, δηλαδή, αεροπορία εισήλθε στο FIR Αθηνών με έντεκα παραβιάσεις.

Δεύτερον, σκέφτεστε πλέον να σταματήσετε την προφανέστατα επικίνδυνη για τη Χώρα άσκηση εξωτερικής πολιτικής με την Τουρκία που διεξάγεται κρυφά από το Κοινοβούλιο, προσωπικά θα έλεγα μεταξύ του κ. Μητσοτάκη από τη μια μεριά και της σταθερής επί δεκαετίες στρατηγικής διαχρονικά της Τουρκίας της κυβέρνησης αυτή τη στιγμή του Ερντογάν;

Ευχαριστώ πολύ, κύριε Υπουργέ. Περιμένω την απάντησή σας.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντηση σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε Πρόεδρε.

Χριστός Ανέστη σε όλα τα μέλη της Εθνικής Αντιπροσωπείας και στο διοικητικό προσωπικό!

Σας ευχαριστώ για την ερώτησή σας, κύριε Βουλευτά. Να επισημάνω επί της αρχής ότι με κάθε σεβασμό απορρίπτω καθολικά ό,τι είπατε περί κρυφής διπλωματίας. Νομίζω δεν έχει υπάρξει περίπτωση στο παρελθόν όπου να υπάρχει τέτοια διάχυτη διαρκής και ανοιχτή ενημέρωση του Σώματος σε σχέση με όλα όσα συμβαίνουν στην εξωτερική πολιτική. Την προηγούμενη Τετάρτη, πριν από δύο ημέρες, εγώ ο ίδιος βρέθηκα σε πολύωρη συνεδρίαση ενώπιον της Επιτροπής Εξωτερικών και Άμυνας -εικάζω ότι έχετε ενημερωθεί από τον εκπρόσωπο του κόμματός σας που παραστάθηκε- και σε μια ιδιαιτέρως εκτενή ενημέρωση αναφέρθηκα σε όλα όσα συνέβησαν στο ταξίδι. Έγινε αξιολόγηση και έγινε μια ποιοτική ανταλλαγή απόψεων σε σχέση με το ζήτημα του ελληνοτουρκικού διαλόγου. Βρίσκομαι εδώ, όπως βρίσκομαι κάθε φορά στο πλαίσιο του κοινοβουλευτικού ελέγχου, για να απαντώ προσωπικά σε οτιδήποτε. Άρα θα μου επιτρέψετε να πω ότι σε ό,τι αφορά την ενημέρωση, θα παρακαλούσα να ανακαλέσετε και να το ξανασκεφτείτε.

Σε ό,τι αφορά τα κομμάτια τα οποία θέσατε, πρώτον, η Μονή της Χώρας αποτελεί πράγματι ένα αριστούργημα βυζαντινού πολιτισμού. Τα ψηφιδωτά της Μονής της Χώρας αποτελούν -κατά την άποψη των ειδικών, αλλά και κατά την προσωπική μου άποψη- μια επιτομή της βυζαντινής καλλιτεχνικής δημιουργίας, της βαθιάς ιστορικότητας και του πολιτισμού της βυζαντινής περιόδου. Κατά τούτο συνιστά ένα οικουμενικό πολιτιστικό αγαθό και θα πρέπει πάση θυσία να παραμείνει ως τέτοιο. Η απόφαση, κύριε Βουλευτά, για την τροπή της Μονής της Χώρας σε τέμενος ελήφθη το 2020. Δεν είναι μια απόφαση η οποία ελήφθη την προηγούμενη εβδομάδα. Την προηγούμενη εβδομάδα εκείνο το οποίο συνέβη είναι ότι με ένα μεγαλύτερο πακέτο διακοσίων μνημείων λειτούργησε για πρώτη φορά η απόφαση η οποία είχε ληφθεί ήδη προ τετραετίας.

Η ελληνική Κυβέρνηση, αμέσως, έχει προβεί σε όλες τις αναγκαίες ενέργειες, έτσι ώστε να αναδείξει διεθνώς τον χαρακτήρα της Μόνης της Χώρας και την ανάγκη να παραμείνει ο μουσειακός χαρακτήρας, ο οποίος υφίστατο και πριν από το 2020.

Θα μου επιτρέψετε να πω το πόσο ωφέλιμο ήταν να βρεθούμε στην Άγκυρα την προηγούμενη Δευτέρα. Ο ίδιος ο Πρωθυπουργός έθεσε με ιδιαίτερη έμφαση το ζήτημα της Μόνης της Χώρας ενώπιον της τουρκικής αντιπροσωπείας και του προέδρου Ερντογάν και ζήτησε να παραμείνει η Μονή της Χώρας μουσειακή στον χαρακτηρισμό της και να καταστεί εκ νέου κτήμα της ανθρωπότητας, με δυνατότητα του οποιουδήποτε ανεξαρτήτως θρησκεύματος να μπορεί να απολαμβάνει τα αγαθά, τα οποία περιέχονται εντός της Μονής. Εκτιμώ ότι με βάση την επίσκεψη αυτή και τα όσα διημείφθησαν θα υπάρξει επαναξιολόγηση εκ μέρους της τουρκικής Κυβέρνησης.

Για τα υπόλοιπα στα οποία αναφερθήκατε, εν τάχει μόνο να πω ότι σε ότι αφορά τα θαλάσσια πάρκα, η ελληνική Κυβέρνηση θα προχωρήσει με τον σχεδιασμό της. Είναι δική μας πεποίθηση ότι θα πρέπει η προστασία του θαλασσίου περιβάλλοντος, που αποτελεί ύψιστη προτεραιότητα, όχι μόνο για την ελληνική Κυβέρνηση, αλλά νομίζω και για το σύνολο των δημοκρατικών πολιτειών, θα πρέπει να προχωρήσει επί τη βάση περιβαλλοντικών κριτηρίων.

Για δε το ζήτημα της «γαλάζιας πατρίδας» και της ένταξης στο σχολικό προγραμματισμό, να επισημάνω ότι δεν υπάρχει καμμία απολύτως ένταξη στα σχολικά εγχειρίδια. Υπάρχει ανάρτηση σε δημόσια διαβούλευση ενός σχεδίου, το οποίο ακόμη βρίσκεται σε πολύ πρώιμη φάση, το παρακολουθούμε και να είστε σίγουρος ότι θα πράξουμε τα δέοντα, έτσι ώστε να μην υπάρξει καμμία αλλοίωση της πραγματικότητας στο κεφάλαιο αυτό.

Κλείνοντας, θα ήθελα να επισημάνω ότι η Διακήρυξη των Αθηνών αποτελεί πράγματι ένα ιστορικό σημείο αναφοράς. Ήταν μια διακήρυξη με την οποία αποφασίσαμε από κοινού με την Τουρκία να προχωρήσουμε σε μια βελτιστοποίηση της σχέσης μας. Είναι αυτονόητο και καταγράφεται και εντός της Διακήρυξης των Αθηνών ότι κάθε χώρα διατηρεί τις βασικές νομικές της θέσεις και τα επιχειρήματα, δεν θα μπορούσε να αποστεί η κάθε χώρα από τα βασικά της επιχειρήματα.

Από την άλλη πλευρά, είναι σημαντικό να μπορούμε, ακόμη και στα κεφάλαια στα οποία διαφωνούμε, να έχουμε μία συζήτηση για να μπορέσουμε να αποσυμπιέζουμε τις εντάσεις και να μην καθίστανται κρίσεις, όπως το παρελθόν.

Να σας επισημάνω, κλείνοντας, κύριε Βουλευτά, ότι η ελληνική Κυβέρνηση δεν εθελοτυφλεί. Γνωρίζουμε τις δυσκολίες, οι οποίες υπάρχουν στις ελληνοτουρκικές σχέσεις. Εκείνο το οποίο πράττουμε είναι με σύνεση και υπευθυνότητα να προσπαθούμε, έτσι ώστε να διασφαλίσουμε ένα ήρεμο κλίμα στις σχέσεις μας για να μπορούμε να δούμε το μέλλον με μεγαλύτερη σύνεση και να αποφύγουμε τις μεγάλες εντάσεις και κρίσεις του παρελθόντος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ, γιατί πραγματικά, παρά τις πολλαπλές υποχρεώσεις σας στο εξωτερικό, πάντα τιμάτε τη Βουλή των Ελλήνων με την παρουσία σας.

Ορίστε, κύριε Παπαδόπουλε, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, άκουσα με προσοχή αυτά που είπατε, καθώς άκουσα και την κ. Μπακογιάννη να μιλάει για τη Μονή της Χώρας και να λέει ότι αυτή ανήκει σε όλους και όχι μόνο στους ορθόδοξους, όχι μόνο στους Έλληνες αλλά και στους μουσουλμάνους και σε όλον τον κόσμο.

Τι είναι αυτά; Η Μονή της Χώρας, όπως είπατε, αποτελεί ένα μνημείο παγκόσμιας ελληνορθόδοξης κληρονομιάς. Και τα δε ψηφιδωτά σε αυτήν αποτελούν τα καλύτερα ψηφιδωτά της ελληνορθόδοξης παράδοσης που έγιναν ποτέ στον κόσμο, από χέρια ορθοδόξων καλλιτεχνών που πριν τα κάνουν, τηρούσαν αυστηρή μετάνοια, προσευχή και νηστεία.

Ας μιλάει, όμως, η κ. Μπακογιάννη στα μέσα. Όσο πιο πολύ μιλάει, τόσο πιο πολύ ο ελληνικός λαός καταλαβαίνει από ποιο πνεύμα προέρχεται και απομακρύνετε από εσάς τον ελληνικό λαό.

Η εφημερίδα «ΔΗΜΟΚΡΑΤΙΑ», την προηγούμενη εβδομάδα σε πρωτοσέλιδό της -θα το καταθέσω στα Πρακτικά- αναφέρει γλαφυρά, με πηχυαίους τίτλους, για τον μέγα «καρπαζοεισπράκτορα» της εξωτερικής πολιτικής, κ. Μητσοτάκη, που σε διάστημα λιγότερο από μια εβδομάδα χάνει «3-0» από τις γύρω χώρες, Αλβανία, Σκόπια, Τουρκία και ενώ εκλιπαρεί τα Σκόπια για την τήρηση της Συνθήκης των Πρεσπών, αδιαφορεί πλήρως για την τήρηση των άλλων διεθνών συνθηκών που υποστηρίζουν τα δίκαια της χώρας μας σχετικά με την Αλβανία και την Τουρκία.

Για να γίνω πιο σαφής. Αλβανία, δεν φτάνει που αφήσαμε τον Ράμα μέσα στην ελληνική πρωτεύουσα να μας πει ότι η Ελλάδα ανήκει τους Αλβανούς, δεν φτάνει που είπε ότι η ηρωίδα Μπουμπουλίνα, που έδωσε τα πάντα για την Ελλάδα, ήταν Αλβανίδα, δεν φτάνει που μίλησε για αλβανικές μειονότητες σε ένα μόνο θα σταθώ από τα πολλά.

Θα σταθώ στη μικροκομματική διαχείριση, κύριε Υπουργέ, του θεάματος του Φρέντη Μπελέρη από τη δική σας Κυβέρνηση. Αντί να φροντίσετε να βγει από τη φυλακή, να γίνει δήμαρχος της Χειμάρρας, που αποτελεί το προπύργιο του Ελληνισμού στη Βόρειο Ήπειρο, για μικροκομματικά οφέλη τον συμπεριλάβατε στο ευρωψηφοδέλτιο, αφήνοντας τον Ράμα να τοποθετήσει δικό του δήμαρχο στη Χειμάρρα και ό,τι αυτό σημαίνει για τον Ελληνισμό της Βορείου Ηπείρου. Και μιας και κόπτεστε για τις διεθνείς συνθήκες, εκλιπαρείτε να εφαρμοστούν.

Ξεχνάτε το Πρωτόκολλο της Κέρκυρας; Θα σας το καταθέσω, κύριε Υπουργέ, να το μελετήσετε. Το 1914 υπογράφηκε από τις τότε μεγάλες δυνάμεις και αφού αναγνωρίζει πλήρως την ελληνική μειονότητα στη Βόρειο Ήπειρο της εξασφαλίζει θρησκεία, γλώσσα, εθνότητα. Εδώ, γιατί δεν δείχνουμε τον ανάλογο ζήλο τήρησης της διεθνούς συνθήκης;

Ο λόγος τώρα στα Σκόπια μετά την επικράτηση του VMR με την τοποθέτηση της κυρίας Προέδρου εκεί και του καινούργιου Πρωθυπουργού σχετικά με την εμμονή τους στο σκέτο «Μακεδονία». Επιβάλλεται να ζητήσετε άμεσα, κύριε Υπουργέ, την ακύρωση της Συμφωνίας των Πρεσπών πέραν των μαζικών παραβιάσεων. Πάνω από διακόσιες παραβιάσεις καταγράφηκαν από τα νομικά τμήματα των Παμμακεδονικών Οργανώσεων. Τώρα παραβιάζεται ακόμη και ο τίτλος της συμφωνίας, το όνομα δηλαδή. Τι έμεινε άλλο να παραβιάσουν;

Λοιπόν, ακυρώστε τη συνθήκη τώρα και ζητήστε αποπομπή από το ΝΑΤΟ των Σκοπίων λόγω των μαζικών παραβιάσεων των συμφωνηθέντων και όχι τα γλυκανάλατα αυτά που ψέλλισε ο Πρωθυπουργός περί Ευρώπης και τα τοιαύτα.

Και λόγω έλλειψης χρόνου, τέλος, θα πω για την Τουρκία. Πρέπει να σταματήσει ο ακραίος ενδοτισμός, για να μην πω τίποτα χειρότερο, να συσταθεί Συμβούλιο Εξωτερικής Πολιτικής με διαχρονικούς στόχους, που κάτι πήγε να γίνει αλλά δεν είδαμε ακόμα απτά αποτελέσματα, όπως ακριβώς κάνει δηλαδή η Τουρκία.

Και αφού μας αρέσουν εδώ τόσο οι διεθνείς συνθήκες επικαλεστείτε επιτέλους κι εσείς τη Σύμβαση των Ηνωμένων Εθνών για το Δίκαιο της Θάλασσας το 1982 στο Μοντέγκο Μπέι στην Τζαμάικα. Θα σας το καταθέσω να το μελετήσετε, κύριε Υπουργέ. Η Ελλάδα είναι η μόνη χώρα που δεν έχει ασκήσει το νόμιμο δικαίωμά της για την επέκταση των χωρικών της υδάτων από τα έξι στα δώδεκα μίλια. Βλέπετε η κ. Τσιλέρ πρόλαβε με το casus belli και το πέτυχε από το 1995 να καταφέρει να πετύχει το σκοπό της. Οι Έλληνες πολιτικοί που ασκούν εξωτερική πολιτική πρέπει να ενεργούν, κύριε Υπουργέ μου, αυτόνομα και μόνο για το καλό της πατρίδας τους και να μην είναι δεδομένοι.

Ο μέγας Καποδίστριας έλεγε: «Ο φιλήκοος των ξένων είναι προδότης». Φτάσαμε σήμερα στο τραγικό η Τουρκία να προσπαθεί να πετύχει την εξάρτηση των ελληνικών νησιών σε ρεύμα, σε υγεία, σε εμπόριο και να γίνονται ασκήσεις, άκουσον άκουσον, όπως ο «Θαλασσόλυκος» που είναι άσκηση κατάληψης ελληνικού νησιού και ο Έλληνας Πρωθυπουργός αντί να καταγγέλλει -και εσείς, κύριε Υπουργέ μου, να τα καταγγέλλετε αυτά- στο ΝΑΤΟ, σε όλα τα διεθνή fora, πηγαίνετε και οικοδομείτε μέτρα εμπιστοσύνης με τους Τούρκους. Τα συμπεράσματα όλα στον ελληνικό λαό.

Ευχαριστώ πολύ που με ακούσατε.

(Στο σημείο αυτό ο Βουλευτής κ. Νικόλαος Παπαδόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ πολύ, κύριε Πρόεδρε.

Αντιλαμβάνομαι, κύριε Βουλευτά, ότι η συζήτηση της επίκαιρης ερώτησης πλέον αφορά το σύνολο της άσκησης της εξωτερικής πολιτικής. Εγώ επειδή πάντοτε σέβομαι τον κοινοβουλευτικό χρόνο και δεν μπορεί να υπερβώ τον χρόνο, ο οποίος μου αποδίδεται από το Προεδρείο, θα αναγκαστώ να περιοριστώ μόνο σε ολίγα.

Παρά ταύτα σας παραπέμπω στις ενημερώσεις, τις οποίες περιοδικώς κάνω σε όλα τα κόμματα, καθώς και στην αρμόδια Επιτροπή Εξωτερικών και Άμυνας για να ενημερωθείτε σχετικά. Επιπλέον, θα σας απαλλάξω από τον κόπο να καταθέσετε τη Σύμβαση για το Δίκαιο της Θάλασσας του 1982, διότι σας διαβεβαιώ ότι έχω μια γνώση της Σύμβασης για το Δίκαιο της Θάλασσας υπό πολλαπλές ιδιότητες, οπότε δεν χρειάζεται να υποβληθείτε στην ταλαιπωρία.

Επίσης, να σας πω ότι η πρότασή σας για τη σύσταση Συμβουλίου Εξωτερικής Πολιτικής είναι μια πολύ χρήσιμη πρόταση, πλην όμως επειδή προβλέπεται εκ του Συντάγματος και πως όπως γνωρίζετε εγώ έχω και μια σοφή προσήλωση προς το Σύνταγμα, ήδη έχει συσταθεί και το Συμβούλιο αυτό έχει λειτουργήσει σε περισσότερες συνεδριάσεις με τη συμμετοχή εκπροσώπων και του κόμματός σας. Οπότε όλα όσα αναφέρετε έχουν υλοποιηθεί.

Και θα μου επιτρέψετε να πω, επειδή αναγνώσατε τη δευτερολογία, καλό θα ήταν, με σεβασμό το λέω, να επικεντρωθείτε σε εκείνα στα οποία σας ανέφερα και να επιχειρηματολογήσετε πάνω σε αυτά που σας είπα. Αντιλαμβάνομαι ότι είχατε προγραμματίσει να θέσετε όλα αυτά τα ζητήματα.

Εγώ θα σας πω το εξής. Η ελληνική εξωτερική πολιτική είναι εξωτερική πολιτική αρχών δεν ετεροκαθορίζεται, είναι μία πολιτική αυστηρή, συνετή, υπεύθυνη και ακέραια και δεν πρόκειται να υπαναχωρήσουμε από αυτά.

Σε ό,τι αφορά τα Δυτικά Βαλκάνια, ήμασταν πάρα πολύ σαφείς. Η πορεία των κρατών των Δυτικών Βαλκανίων προς την Ευρωπαϊκή Ένωση περνάει μέσα από τη συμμόρφωση με τη δημοκρατία, το κράτος δικαίου, το ευρωπαϊκό κεκτημένο, τον σεβασμό των δικαιωμάτων των μειονοτήτων και τα πολιτικά δικαιώματα.

Η Ελλάδα παρατηρεί από κοντά και δεν πρόκειται να αφήσει οτιδήποτε το οποίο παραβιάζει τους θεμελιώδεις αυτούς κανόνες του ευρωπαϊκού δικαίου. Να είστε σίγουρος και ασφαλής γι’ αυτό.

Σε ό,τι, δε, αφορά τη Συμφωνία των Πρεσπών, έχετε ήδη αντιληφθεί ότι η ελληνική Κυβέρνηση αντέδρασε με εξαιρετικά γρήγορα αντανακλαστικά. Σε μόνο λίγες ώρες από την ορκωμοσία της Προέδρου της Βόρειας Μακεδονίας ενεργοποιήθηκε η Πρόεδρος της Ευρωπαϊκής Επιτροπής, ο Πρόεδρος του Ευρωπαϊκού Συμβουλίου, ο εκπρόσωπος της Ευρωπαϊκής Ένωσης, το ΝΑΤΟ, καθώς και πολλές χώρες. Και αυτό, χάρη στην ελληνική εξωτερική πολιτική, η οποία, με πολύ ισχυρά ερείσματα, αλλά και με άμεσα αντανακλαστικά, κατάφερε να διεθνοποιήσει το ζήτημα. Και θα συνεχίσουμε να το πράττουμε.

Η Συμφωνία των Πρεσπών είναι μια συμφωνία η οποία έχει τεράστια προβλήματα, πλην όμως αποτελεί Διεθνές Δίκαιο το οποίο οφείλουμε να σεβόμαστε, διότι σύμφωνα με το Σύνταγμα υπερισχύει κάθε άλλης διάταξης νόμου.

Με την ευκαιρία αυτή, θα αναφέρω ότι τα επαίσχυντα και ντροπιαστικά τα οποία αναφέρονται για δήθεν δική μου συμμετοχή στη σύνταξη της Συμφωνίας των Πρεσπών είναι απλά χυδαιότητες οι οποίες εκπορεύονται ακριβώς από έναν μισαλλόδοξο εθνικισμό.

Και θα πω το εξής. Εγώ, όχι μόνο δεν είχα καμμία συμμετοχή, αλλά επιπλέον δεν θα μπορούσα να είχα και καμμία συμμετοχή ή γνώση, για τον απλούστατο λόγο ότι διαφωνώ θεμελιωδώς με τη Συμφωνία των Πρεσπών, η οποία αποτελεί ένα νομικό κείμενο με τεράστια προβλήματα, τα οποία αναδεικνύονται συν τω χρόνω.

Θα κλείσω, κύριε Βουλευτά, λέγοντας το εξής.

Αντιλαμβάνομαι ότι μπορεί να έχουμε διαφορετικές θέσεις σε σχέση με τα ελληνοτουρκικά, όπως επίσης και για το σύνολο της άσκησης της ελληνικής εξωτερικής πολιτικής. Θέλω να σας πω όμως τη δική μου άποψη.

Η δική μου άποψη είναι ότι η υπεύθυνη και ωφέλιμη εξωτερική πολιτική δεν είναι εκείνη η οποία είναι εχθροπαθής, μισαλλόδοξη και καλλιεργεί τον πόλεμο, αλλά είναι εκείνη η οποία δουλεύει για την ειρήνη και την ευημερία της πατρίδας μας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Πριν προχωρήσουμε στην επόμενη επίκαιρη ερώτηση, θα κάνω κάποιες ανακοινώσεις.

Πρώτον, θα ήθελα να θέσω υπ’ όψιν σας την από 16 Μαΐου 2024 ομόφωνη απόφαση της Διασκέψεως των Προέδρων και να ζητήσω την έγκριση από το Σώμα όσον αφορά τις μετακινήσεις των Βουλευτών επαρχίας για την τροποποίηση της από 17 Μαΐου 2013 απόφασης της Ολομέλειας της Βουλής, όπως ισχύει.

Όπως ξέρετε, οι Βουλευτές επαρχίας δικαιούνται είτε αεροπορικά εισιτήρια, είτε διόδια, είτε από το 2019 μία ενδιάμεση λύση, οπότε μπορούν να δικαιούνται για τις μισές μέρες του μήνα αεροπορικά και για τις άλλες μισές διόδια, κατόπιν ανέκκλητης δήλωσής τους.

Τώρα, η Διάσκεψη προτείνει να προσδιορίζεται ανά τρίμηνο πλέον με ανέκκλητη δήλωση των Βουλευτών επαρχίας η επιλογή που επιθυμούν να κάνουν, πάντα εντός του συνολικά προβλεπόμενου ορίου και χωρίς περιορισμό του ποσοστού που επιλέγουν μεταξύ αεροπορικών και διοδίων.

Εγκρίνετε, κύριοι συνάδελφοι, την ομόφωνη απόφαση της Διασκέψεως των Προέδρων;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα εγκρίνει.

Συνεπώς, το Σώμα ενέκρινε ομοφώνως αυτή την απόφαση της Διάσκεψης των Προέδρων, η οποία θα καταχωριστεί στα Πρακτικά της σημερινής συνεδρίασης.

(Η προαναφερθείσα απόφαση καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 18-20)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Δεύτερον, ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και οι Βουλευτές του κόμματός του κατέθεσαν στις 16-5-2024 πρόταση νόμου: «Για μια σταθερή προοδευτική και δίκαιη φορολογία εισοδημάτων φυσικών - νομικών προσώπων και ιδιοκτησίας ακινήτων. Ελάφρυνση των εισφορών με ενίσχυση της αγοραστικής δύναμης, των διαθέσιμων εισοδημάτων όλων των νοικοκυριών και των κεφαλαίων κίνησης των επιχειρήσεων, σε πορεία πραγματικής σύγκλισης του βιοτικού επιπέδου και των όρων του επιχειρείν στα μέσα επίπεδα της Ευρωπαϊκής Ένωσης».

Παραπέμπεται στην αρμόδια Διαρκή Επιτροπή.

Τρίτον, ο Πρόεδρος της Κοινοβουλευτικής Ομάδας των Σπαρτιατών και οι Βουλευτές του κόμματός του κατέθεσαν στις 16-5-2024 τις εξής προτάσεις νόμου:

Πρώτον, «Τροποποίηση των διατάξεων που ρυθμίζουν την ιδιότητα των ατόμων ως ανέργων και αυτών που διέπουν την παροχή τακτικής επιδότησης ανεργίας».

Δεύτερον, «Καταπολέμηση του οργανικού και λειτουργικού αναλφαβητισμού της Ελλάδας». Παραπέμπονται στις αρμόδιες διαρκείς επιτροπές.

Ο Βουλευτής Επικρατείας της Νέας Δημοκρατίας κ. Γιώργος Σταμάτης ζητεί ολιγοήμερη άδεια για το εξωτερικό σε αποστολή της Βουλής.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Τέλος, ο Βουλευτής της Νέας Δημοκρατίας και Πρόεδρος της Κοινοβουλευτικής Συνέλευσης του Συμβουλίου της Ευρώπης, ο κ. Θεόδωρος Ρουσόπουλος, ζητεί ολιγοήμερη άδεια για το εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Προχωρoύμε στην επόμενη για σήμερα επίκαιρη ερώτηση, στην οποία θα απαντήσει ο Υφυπουργός Οικονομίας και Οικονομικών, ο κ. Αθανάσιος Πετραλιάς.

Είναι η τέταρτη με αριθμό 1040/13-5-2024 επίκαιρη ερώτηση δεύτερου κύκλου του Βουλευτή Β΄ Δυτικής Αττικής της Κοινοβουλευτικής Ομάδας «Κομμουνιστικό Κόμμα Ελλάδας» κ. Χρήστου Τσοκάνηπρος τον Υπουργό Εθνικής Οικονομίας και Οικονομικών,με θέμα: «Διευθέτηση των στεγαστικών δανείων των Παλιννοστούντων ομογενών από χώρες της πρώην ΕΣΣΔ».

Κύριε Τσοκάνη, έχετε τον λόγο για την πρωτολογία σας.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

Χρόνια πολλά σε όλες και όλους.

Για ακόμη μία φορά επαναφέρουμε ως ΚΚΕ το μείζον θέμα και ζήτημα της ανάγκης διευθέτησης των στεγαστικών δανείων των Παλιννοστούντων Ομογενών Ελλήνων από χώρες της πρώην Ένωσης Σοβιετικών Σοσιαλιστικών Δημοκρατιών, κύριε Πρόεδρε.

Ως ΚΚΕ έχουμε επανειλημμένα καταθέσει σχετικές ερωτήσεις -τρεις στον αριθμό- αλλά και τροπολογίες για την προστασία των Παλιννοστούντων Ομογενών από την πρώην Σοβιετική Ένωση που έχουν πάρει στεγαστικά δάνεια.

Μετά τις ανατροπές του σοσιαλισμού και τη διάλυση της Σοβιετικής Ένωσης, χιλιάδες Ομογενείς ποντιακής καταγωγής αναγκάστηκαν να φύγουν από τους τόπους διαμονής τους και να μεταναστεύσουν στην Ελλάδα χωρίς τις απαραίτητες δυνατότητες διαμονής στη χώρα μας.

Το ελληνικό κράτος, αντί να τους διασφαλίσει αξιοπρεπή κατοικία, παρά το γεγονός ότι την ίδια στιγμή διασφάλισε φθηνό και έμπειρο εργατικό δυναμικό, τους οδήγησε στον τραπεζικό δανεισμό με την εγγύηση του ελληνικού δημοσίου, για να αντιμετωπίσουν τις στεγαστικές τους ανάγκες.

Για όλα τα στεγαστικά δάνεια παράχθηκε ανεπιφύλακτα και για το 100% του κεφαλαίου και των τόκων, όπου αυτοί υπάρχουν, η εγγύηση του ελληνικού δημοσίου. Σύμφωνα με τον ν.2790 του 2000, που είναι σε ισχύ, το ελληνικό κράτος όφειλε προς τους Έλληνες ομογενείς από την πρώην Σοβιετική Ένωση:

Πρώτον, να διαθέσει δωρεάν παροχή οικοπέδων για την ανέγερση κατοικιών έως εκατόν είκοσι τετραγωνικά. Δεύτερον, να εξασφαλίσει την έκδοση οικοδομικής άδειας ατελώς με βάση ολοκληρωμένες μελέτες διαφόρων τύπων κατοικιών από αρμόδια δημόσια αρχή. Τρίτον, να διασφαλίσει τη χορήγηση στεγαστικών επιδοτήσεων. Τέταρτον, να εξασφαλίσει επιδοτούμενη ιδιοκατοίκηση μέσω της ενίσχυσης για την κατασκευή ή τη βελτίωση υπάρχουσας κατοικίας ή της αγοράς διαμερίσματος ή την παροχή έτοιμης κατοικίας από το δημόσιο.

Η στεγαστική αποκατάσταση των ομογενών Ελλήνων από την πρώην Σοβιετική Ένωση είναι ένα χρόνιο δυσεπίλυτο ζήτημα από την επί της ουσίας μη ολοκλήρωση των προγραμμάτων που αναπτύχθηκαν από το Εθνικό Ίδρυμα Υποδοχής και Αποκατάστασης Ελλήνων Ομογενών.

Σήμερα, εν μέσω της τεράστιας ακρίβειας που πλήττει τα λαϊκά στρώματα πολλοί Έλληνες Ομογενείς από την πρώην Σοβιετική Ένωση έρχονται αντιμέτωποι με διαταγές πληρωμής για το σύνολο της οφειλής στεγαστικών τους δανείων. Αυτό συμβαίνει λόγω των πολιτικών που εφάρμοσαν διαχρονικά όλες οι προηγούμενες κυβερνήσεις, όπως και η σημερινή της Νέας Δημοκρατίας.

Οι Έλληνες Ομογενείς που αντιμετωπίζουν σήμερα το συγκεκριμένο πρόβλημα με το στεγαστικό τους δάνειο ανέρχονται περίπου στις τριάντα πέντε χιλιάδες πανελλαδικά.

Αυτό που ζητούν είναι να διαγραφούν τα ποσά που έχουν διαμορφωθεί από προσαυξήσεις και τόκους, όπως και οι οφειλές που παραμένουν μετά από τις παραπάνω διαγραφές να μειωθούν στο κεφάλαιο κατά 50%, το δε ετήσιο κόστος εξυπηρέτησης του ποσού που απομένει μετά τις ανωτέρω διαγραφές να μην υπερβαίνει το 10% του ετήσιου φορολογητέου ποσού, προκειμένου να μπορέσουν να σώσουν τη μοναδική τους κατοικία, που για τους περισσότερους ήταν όνειρο ζωής.

Ερωτάται, λοιπόν, ο κύριος Υπουργός σε ποιες άμεσες ενέργειες θα προβεί η Κυβέρνηση, ώστε να επιλυθεί το πρόβλημα της ρύθμισης των δανείων των Παλιννοστούντων Ομογενών από την πρώην Σοβιετική Ένωση, αλλά και να πάψει οποιαδήποτε πράξη αναγκαστικής εκτέλεσης ή άλλου αναγκαστικού μέτρου εκ μέρους των πιστωτικών ιδρυμάτων, αλλά και του δημοσίου, προκειμένου να μη χάσουν τα σπίτια τους.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Τσοκάνη.

Κύριε Υπουργέ, έχετε τον λόγο για την απάντησή σας.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ θερμά, κύριε Πρόεδρε. Χρόνια πολλά σε όλους εύχομαι.

Αξιότιμε, κύριε Τσοκάνη, όπως γνωρίζετε, ταυτόσημη ερώτηση κατατέθηκε στις 10-4-24 από έντεκα Βουλευτές της Κοινοβουλευτικής Ομάδας του ΚΚΕ και έχει ήδη απαντηθεί από τον Υπουργό Εθνικής Οικονομίας και Οικονομικών, πριν λίγες μέρες.

Στο πλαίσιο ωστόσο της παρούσας επίκαιρης ερώτησης θα θέλαμε να σας πληροφορήσουμε ότι πρώτον, το Γενικό Λογιστήριο του Κράτους και η Διεύθυνση Κρατικών Εγγυήσεων, η λεγόμενη Δ25, έχουν αναλάβει το έργο τής εξέτασης και αποπληρωμής των αιτημάτων κρατικών εγγυήσεων επί δανείων φυσικών προσώπων που έχουν καταπέσει. Ως σήμερα έχουν εξεταστεί περισσότερα από τα δύο τρίτα των δανείων φυσικών προσώπων και στόχος είναι η εργασία να έχει ολοκληρωθεί ως το τέλος του έτους.

Για την πλήρη εκκαθάριση των εκκρεμών υποθέσεων των παλιννοστούντων ομογενών έναντι των τραπεζών, όπως γνωρίζετε, υπήρχε ένα ζήτημα για τα δάνεια που είχαν δοθεί το δεκάμηνο από 7-10-2004 ως 29-7-2005. Για αυτόν τον σκοπό προχωρήσαμε σε δύο νομοθετικές ρυθμίσεις πρώτον, το άρθρο 44 του ν.5024/2023 για την αναδρομική ισχύ της εγγύησης του ελληνικού δημοσίου στις σχετικές δανειακές συμβάσεις που συνομολογήθηκαν το εν λόγω δεκάμηνο και δεύτερον, πρόσφατα, με τον ν.5104/2024, τον ΚΦΔ, στο άρθρο 101, όπου αποσαφηνίστηκε περαιτέρω ότι για δάνεια που χορηγήθηκαν σε αντίστοιχους δανειολήπτες για το δεκάμηνο -παλιννοστούντες Ομογενείς- δεν απαιτείται η εγγραφή υποθήκης ή προσημείωση στα ακίνητά τους. Συνεπώς, το ζήτημα της εξέτασης και εκκαθάρισης των οφειλών προς τις τράπεζες λύθηκε και σύντομα θα έχει ολοκληρωθεί και η εκκαθάριση όλων των δανείων. Αυτό είναι το πρώτο στάδιο για να αποπληρωθούν οι υποχρεώσεις τους προς τις τράπεζες από το κράτος.

Όταν αποπληρώνονται οι υποχρεώσεις τους προς το κράτος, σύμφωνα με τη νομοθεσία, βεβαιώνονται οι οφειλές στη ΔΟΥ, στην ΑΑΔΕ. Η Κυβέρνηση από το στάδιο αυτό και μετά έχει μεριμνήσει ώστε να δοθούν δύο ευεργετικές δυνατότητες στους δανειολήπτες. Πρώτον, με το άρθρο 293 του ν.4738/2020 δόθηκε ειδική δυνατότητα στους δανειολήπτες δανείων με εγγύηση του ελληνικού δημοσίου και στους παλιννοστούντες ομογενείς να ρυθμίσουν τις οφειλές τους με καταβολή έως και εκατόν είκοσι μηνιαίες δόσεις. Δεύτερον, δυνατότητα ρύθμισης οφειλών με βάση τον εξωδικαστικό μηχανισμό τού ν.4738/2020 όπου μπορούν με μία ενιαία αίτηση να ρυθμίσουν συνολικά χωρίς προσφυγή δικαστηρίου τις οφειλές τους προς το δημόσιο με ως διακόσιες σαράντα δόσεις και προς τις τράπεζες έως τετρακόσιες είκοσι δόσεις.

Βασικό κομμάτι της ρύθμισης οφειλών αποτελεί και η μερική διαγραφή χρέους υπό τους όρους του νόμου σε ό,τι αφορά τις οφειλές προς το δημόσιο ως 75% της βασικής οφειλής καθώς και ως 95% επί των προσαυξήσεων. Επιπροσθέτως, πρόσφατα επίσης με το ν.5104/2024 με το άρθρο 102 διευκολύνεται η ένταξη στον εξωδικαστικό ακόμη και πριν βεβαιωθούν οι οφειλές στη ΔΟΥ, όσο ακόμα είναι στις τράπεζες για τις εκκρεμείς υποθέσεις, καθώς αν προβλέπεται ποσό διαγραφής οι τράπεζες δικαιούνται να ζητήσουν από το ελληνικό δημόσιο την πληρωμή του εγγυημένου μέρους του ποσού αυτού.

Βλέπετε, λοιπόν, ότι λαμβάνουμε συνεχώς μέτρα για τους δανειολήπτες με δάνεια με εγγύηση του ελληνικού δημοσίου και ειδικά μέτρα για τους παλιννοστούντες Ομογενείς στο πλαίσιο πάντα όμως του ευρωπαϊκού δικαίου και της κοινωνικής δικαιοσύνης.

Ευχαριστώ θερμά.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Κύριε Τσοκάνη, έχετε τον λόγο για τη δευτερολογία σας.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

Πράγματι έχω στα χέρια μου τη δεκασέλιδη απάντηση από το Υπουργείο, μια απάντηση γρίφο που οδηγεί όλον αυτόν τον πληθυσμό των Ελλήνων Ομογενών από την πρώην Σοβιετική Ένωση στα χέρια μιας σειράς επιτήδειων που θα αναλάβουν να υποβάλλουν με υψηλό κόστος αιτήσεις για τον εξωδικαστικό συμβιβασμό. Έχετε αναρωτηθεί, έχετε δει ποιοι πραγματικά εντάσσονται στον εξωδικαστικό συμβιβασμό; Τα εξαθλιωμένα νοικοκυριά, που δεν έχουν τη δυνατότητα ούτε καν να επιβιώσουν, πληρώνοντας αδρά αμοιβές σε γραφεία που εκμεταλλεύονται όλο αυτό το πεδίο κερδοφορίας.

Αυτή τη στιγμή η επιμονή και η ερώτησή μας έχει να κάνει με το χρέος της πολιτείας μας απέναντι στους Έλληνες Ομογενείς από την πρώην Σοβιετική Ένωση όσον αφορά το θέμα της στεγαστικής τους αποκατάστασης, που το ελληνικό δημόσιο δεν έχει κάνει τίποτα τριάντα χρόνια τώρα, αφήνοντας έναν ολόκληρο πληθυσμό στο έλεος της τύχης τους. Αφού τους άφησε χωρίς να τους δώσει καμμία υποδομή και καμμία βοήθεια τη δυνατότητα να χτίσουν στις εκτός σχεδίου περιοχές, τους επέβαλε τεράστια πρόστιμα από την πολεοδομία και το ΙΚΑ, ενώ οι κατοικίες είχαν χτιστεί με τα δικά τους σχέδια, με τις δικές τους γνώσεις, με τις δικές τους οικογένειες.

Την ίδια στιγμή δεν πήρε κανένα μέτρο ενίσχυσης, εφαρμογής τού ν.2790/2000 που προέβλεπε τη δωρεάν παραχώρηση κατοικίας. Δεν πήρε κανένα μέτρο εφαρμογής τόσων και τόσων νόμων που υπήρχαν στο ελληνικό Κοινοβούλιο, προκειμένου να δοθούν όλα τα απαραίτητα στοιχεία ενίσχυσης και στεγαστικής αποκατάστασης των Ελλήνων ποντιακής καταγωγής. Αντ’ αυτού τους χρέωσε με πρόστιμα, με τακτοποιήσεις που δεν ξέρουμε αύριο-μεθαύριο πού θα οδηγήσουν και τι καινούργιες επιβαρύνσεις θα έχουν αυτά τα νοικοκυριά.

Πραγματικά ο πληθυσμός αυτός τα κατάφερε, μπόρεσε και έκτισε τις κατοικίες του. Αυτή τη στιγμή όμως είναι άμεσο καθήκον και ευθύνη της πολιτείας η ένταξη στο σχέδιο ολόκληρων των περιοχών οι οποίες μένουν χωρίς υποδομές ύδρευσης, χωρίς υποδομές για όλες τις κατοικίες αποχετευτικού σύγχρονου δικτύου, αλλά και υποδομές οδικού δικτύου, πολλές φορές δίπλα σε ρέματα ή σε δασικές εκτάσεις με ό,τι κινδύνους ελλοχεύει αυτό. Αυτό είναι ευθύνη της ελληνικής πολιτείας. Η απάντηση του Υπουργείου είναι πραγματικά γρίφος.

Σήμερα υπάρχει μεγάλη ανάγκη όλες αυτές οι οικογένειες –σαράντα εννέα χιλιάδες οικογένειες- οι οποίες εγκαταστάθηκαν στην Ελλάδα από την πρώην Σοβιετική Ένωση να ενισχυθούν στην κατεύθυνση ικανοποίησης των στεγαστικών τους αναγκών. Εμείς θεωρούμε ότι η περικοπή κατά 50% του κεφαλαίου πρέπει να είναι άμεση, απευθείας με απόφαση του Υπουργείου, με απόφαση του Κοινοβουλίου, όπως και των τόκων και των προστίμων, για να μπορούν όλες αυτές οι οικογένειες να ικανοποιήσουν και τις υποχρεώσεις τους απέναντι σε αυτόν τον δανεισμό, που το ονομάζει η πολιτεία, αλλά και απέναντι στην καθημερινότητά τους με την καταβολή μόλις του 10% των υποχρεώσεων σύμφωνα με το ετήσιο εισόδημά τους.

Επίσης, δεν μπορούμε να ξεχάσουμε ότι η πολιτεία πολύ απλόχερα και με μεγάλη ευκολία διαγράφει δάνεια εφοπλιστών, βιομηχάνων, καναλαρχών και άλλων κατασκευαστικών ομίλων και την ίδια στιγμή δεν παίρνει κανένα μέτρο όταν πρόκειται για ένα κομμάτι του πληθυσμού που έχει τραβήξει τα πάνδεινα, γνωρίζοντας διπλή προσφυγιά ερχόμενοι πίσω στην πατρίδα του. Νομίζουμε ότι το Υπουργείο, αλλά και η Κυβέρνηση και το ελληνικό Κοινοβούλιο πρέπει να πάρει άμεσα μέτρα σε αυτή την κατεύθυνση. Όχι να μπλέκουμε αυτόν τον πληθυσμό μέσα σε γρίφους και δυσκολίες που η πολύπλοκη νομοθεσία επιβάλλει, ούτως ώστε να μπορέσουν να ζήσουν με αξιοπρέπεια, ικανοποιώντας τις πιο σύγχρονες ανάγκες.

Θεωρούμε ότι τα αιτήματα που βάζουν χρόνια τώρα και η Παμποντιακή Ομοσπονδία και οι ποντιακοί σύλλογοι όλων των περιοχών βρίσκονται σε αυτή την κατεύθυνση και τα στηρίζουμε. Νομίζω ότι πρέπει και έχει υποχρέωση και η Βουλή και η Κυβέρνηση να τα υιοθετήσει. Σε αυτή την κατεύθυνση καλούμε και τον ποντιακό Ελληνισμό να ασκήσει όλες τις πιέσεις που επιβάλλεται σήμερα προς την πολιτεία και προς την Κυβέρνηση. Θα μας βρει δίπλα του, θα μας βρει κοντά του συνεχώς να αναδεικνύουμε, να ξεσκεπάζουμε και σιγά-σιγά να επιβάλλουμε και την ικανοποίηση των σύγχρονων αναγκών.

Ούτως η άλλως σε δύο μέρες βρισκόμαστε μπροστά στη θλιβερή επέτειο της γενοκτονίας με τριακόσιες πενήντα τρεις χιλιάδες Έλλήνων ποντιακής καταγωγής που εξολοθρεύτηκαν και πάνω από ένα εκατομμύριο εκτοπισμένους. Νομίζουμε ότι αυτός ο πληθυσμός δεν πρέπει να γνωρίζει καθημερινά καινούργιες γενοκτονίες, ερχόμενος αντιμέτωπος με όλα τα αδιέξοδα και τις δυσκολίες της καθημερινότητας. Έχουμε χρέος ως πολιτεία και νομίζω πως πρέπει και το Υπουργείο γρήγορα, αποφασιστικά και εσπευσμένα να πάρει την απόφαση σύμφωνα και με την τροπολογία που κατέθεσε το ΚΚΕ και το περιεχόμενο των ερωτήσεων που έχουμε κατά καιρούς θέσει.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Προφανώς το ΚΚΕ προτείνει οριζόντια, χωρίς κριτήρια, διαγραφή οφειλών. Σας ανέφερα για την κοινωνική δικαιοσύνη. Η κοινωνική δικαιοσύνη σημαίνει προφανώς ότι ο εξωδικαστικό μηχανισμός και ο νόμος έχουν κριτήρια ευαλωτότητας και ακριβώς αυτό κάνει. Ανάλογα με τη δυνατότητα αποπληρωμής τού καθενός, προβλέπει μέσα από αλγόριθμο το ποσό διαγραφής οφειλής ή προσαυξήσεων.

Αυτό είναι σύμφωνο με το ευρωπαϊκό πλαίσιο, αλλά και με τη διατήρηση της κουλτούρας πληρωμών και της δικαιοσύνης έναντι των δανειοληπτών που με κόπο εξοφλούν τις υποχρεώσεις τους. Δεν νοείται κάποιος που έχει τη δυνατότητα πληρωμής των υποχρεώσεών του να μην τις εξοφλεί εις βάρος των υπόλοιπων πολιτών. Όμως, και εδώ να πούμε ότι σε περίπτωση ειδικά για τους Ομογενείς μας που δεν προκύπτει ευνοϊκή ρύθμιση από τον εξωδικαστικό μηχανισμό, υπάρχει εναλλακτικά η ευνοϊκή δυνατότητα των εκατόν είκοσι δόσεων. Σε κάθε περίπτωση, η πλειονότητα των παλιννοστούντων Ομογενών έχουν δει ήδη τις οφειλές τους προς τις τράπεζες να εξοφλούνται -σας πληροφορώ ότι αυτή τη στιγμή εκκρεμούν περίπου εξίμισι χιλιάδες αιτήματα να εκκαθαρίσουμε στη Δ25- και τώρα έχουν διαθέσιμα τα εργαλεία να ρυθμίσουν τις δόσεις τους με ευνοϊκό τρόπο.

Εδώ θα ήθελα να αναφέρω και λίγα λόγια για τον εξωδικαστικό μηχανισμό εν γένει. Σύμφωνα με τις εκθέσεις προόδου της Γενικής Γραμματείας Χρηματοπιστωτικού Τομέα και Διαχείρισης Ιδιωτικού Χρέους, ήδη συνολικά μέχρι τέλος Απριλίου έχουν πραγματοποιηθεί δεκαέξι χιλιάδες επτακόσιες σαράντα επιτυχείς ρυθμίσεις οφειλών με 5,92 δισεκατομμύρια ευρώ αρχικά κεφάλαια -κόστος δανείων-, ο μέσος όρος μηνιαίων ρυθμίσεων του τελευταίου εξαμήνου υπερβαίνει τις χίλιες εκατό, ενώ τον μήνα Απρίλιο σημειώθηκε ιστορικό ρεκόρ με τρεις χιλιάδες οκτακόσιες δεκαεννέα εννέα νέες υποβολές, ενώ το ποσοστό εγκρισιμότητας των ρυθμίσεων, επειδή ρωτήσατε, είναι 100% για το δημόσιο και αυτή τη στιγμή αγγίζει το 79% από τις τράπεζες, από τους μειοδοτικούς φορείς. Άρα, όποιος κάνει εν γένει αίτηση στον εξωδικαστικό, αυτό που βγάζει το σύστημα εν γένει εγκρίνεται.

Βλέπετε, λοιπόν, ότι εδώ υπάρχει μια Κυβέρνηση που δίνει λύσεις. Πρόσφατα περάσαμε τις τροπολογίες για τις κρατικές εγγυήσεις. Είχαμε ξαναπεράσει από τις εκλογές δέκα άρθρα για να λύσουμε το πρόβλημα. Πρόκειται, όμως, για λύσεις κοινωνικά δίκαιες και με σεβασμό απέναντι τόσο σε όσους πληρώνουν τις υποχρεώσεις τους όσο και προς τους ευάλωτους συμπολίτες μας, αλλά και με σεβασμό στο δημόσιο χρήμα.

Σας ευχαριστώ θερμά.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Προχωρούμε στη δεύτερη με αριθμό 1044/13-5-2024 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ Χριστοδουλάκη προς τον Υπουργό Προστασίας του Πολίτη με θέμα: «Προκλητική σιωπή του Υπουργείου Προστασίας του Πολίτη στις επείγουσες ανάγκες αστυνόμευσης των Δήμων Βάρης – Βούλας - Βουλιαγμένης και Παλλήνης της Ανατολικής Αττικής».

Ορίστε, κύριε Χριστοδουλάκη, έχετε τον λόγο για να αναπτύξετε την πρωτολογία σας.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Δεν είχα σκοπό να ξεκινήσω έτσι, αλλά προφανώς και θα το κάνω. Δυστυχώς χθες είχαμε μία ακόμα γυναικοκτονία, αυτή τη φορά στην ανατολική Αττική και συγκεκριμένα στο Μενίδι. Μάλιστα, μιλάμε για ένα περιστατικό στο οποίο η γυναίκα είχε καταγγείλει τρεις φορές τον εν διαστάσει σύζυγό της και, δυστυχώς, είχαμε για ακόμα μία φορά αυτή την κατάληξη. Το λέω αυτό γιατί είναι ανεπίτρεπτο η Κυβέρνηση να αρκείται απλώς στον μηχανισμό του «panic button» και στον αντίστοιχο μηχανισμό υποβολής καταγγελιών. Πρέπει εκτός από το να ενθαρρύνουμε τις γυναίκες να καταγγέλλουν τα περιστατικά αυτά, να μπορούν να προστατεύονται κιόλας και από την Ελληνική Αστυνομία αλλά και αντίστοιχα από τις εκάστοτε τοπικές κοινωνικές δομές.

Το λέω αυτό, γιατί προφανώς το θέμα αυτό συνδέεται έμμεσα αλλά άρρηκτα με τη σημερινή μου επίκαιρη ερώτηση. Υπάρχει σοβαρό θέμα αστυνόμευσης στην ανατολική Αττική. Τον Δεκέμβριο του 2023 και τον Ιανουάριο του 2024 είχα καταθέσει συγκεκριμένες ερωτήσεις που αφορούσαν την αστυνόμευση στους Δήμους Παλλήνης και Βάρης – Βούλας - Βουλιαγμένης. Έξι μήνες μετά δεν έχουμε πάρει καμμία απάντηση και γι’ αυτό αναγκάζομαι να επανέλθω με επίκαιρη ερώτηση.

Αυτό το έλλειμμα, λοιπόν, της αστυνόμευσης αφορά πρώτον, την υποστελέχωση των αστυνομικών τμημάτων όπου σε πολλές περιπτώσεις η υποστελέχωση είναι πολύ σοβαρή, με αποτέλεσμα την εξάντληση των αστυνομικών μέσα από τις νυχτερινές βάρδιες και το έλλειμμα αυτών σε νυχτερινές περιπολίες, τα ελλείμματα σε εξοπλισμό και τις ελλείψεις σε αστυνομικά οχήματα. Και φυσικά έχουμε και την προβληματική στρατηγική η οποία αφορά το προεδρικό διάταγμα των συγχωνεύσεων αστυνομικών τμημάτων που έχει διαφανεί εντελώς αναποτελεσματική για την αστυνόμευση της ανατολικής Αττικής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω πολύ γρήγορα, κύριε Πρόεδρε. Μπορείτε να αφαιρέσετε τον χρόνο από τη δευτερολογία μου.

Συγκεκριμένα στην Παλλήνη, στο Αστυνομικό Τμήμα του Γέρακα του Δήμου Παλλήνης, ήδη από τις αρχές του 2023 έχει μειωθεί το αστυνομικό προσωπικό κατά 1/3 και υπάρχει ένα μόλις περιπολικό στις νυχτερινές περιπολίες για να καλύψει μια αχανή γεωγραφικά περιοχή. Στον Δήμο Βάρης – Βούλας - Βουλιαγμένης η αντίστοιχη μείωση μεταξύ οργανικών θέσεων και παρούσας δύναμης είναι περίπου 40%, ο Μαραθώνας καλύπτεται από το Αστυνομικό Τμήμα της Νέας Μάκρης -και ξέρουμε τι σημαίνει αυτό ειδικά για τους καλοκαιρινούς μήνες- ενώ Σπάτα, Αρτέμιδα, Μαρκόπουλο, Μαραθώνας και Ραφήνα έχουν μόνο ένα περιπολικό. Ο Δήμος Σαρωνικού είχε δύο αστυνομικά τμήματα, αλλά τα τμήματα Αναβύσσου και Καλυβίων συγχωνεύτηκαν και δημιουργήθηκε ένας αστυνομικός σταθμός με αποτέλεσμα να δημιουργηθεί ένα τεράστιο πρόβλημα, όπου η οργανική δύναμη είναι εξήντα δύο άτομα αλλά η παρούσα δύναμη τριάντα τρία. Διόνυσος - Ωρωπός και Αυλώνας έχουν ένα περιπολικό και περίπου το 90% των τμημάτων ασφαλείας της βορειοανατολικής Αττικής σήμερα δεν λειτουργεί λόγω έλλειψης προσωπικού.

Άρα, ζητάμε από την Κυβέρνηση και τον αρμόδιο Υπουργό να μας ενημερώσει πρώτον, για το ποιες είναι οι ενέργειες στις οποίες έχει προβεί η Κυβέρνηση μέχρι σήμερα για την ενίσχυση της στελέχωσης των τμημάτων της ανατολικής Αττικής. Παρακαλούμε να μας απαντήσετε συγκεκριμένα με αριθμούς όσον αφορά την παρούσα δύναμη σε σχέση με τις οργανικές θέσεις. Δεύτερον, ζητάμε να μας ενημερώσει η Κυβέρνηση για το ποια είναι η πρόθεση και η βούλησή της όσον αφορά την αλλαγή του προεδρικού διατάγματος των συγχωνεύσεων των αστυνομικών τμημάτων στην περιοχή που, δυστυχώς, έχει αποδειχθεί ότι δημιουργεί τεράστια ελλείμματα στην αστυνόμευση της ανατολικής Αττικής.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ κι εγώ, κύριε Χριστοδουλάκη.

Ορίστε, κύριε Υπουργέ, έχετε τον λόγο για την απάντησή σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, ξεκινήσατε από ένα, πραγματικά, τραγικό περιστατικό το οποίο προέκυψε χθες. Ωστόσο, η υπόθεση είναι σε πλήρη διερεύνηση και υπάρχει προανάκριση. Φαντάζομαι πως ούτε κι εσείς αλλά ούτε και κανένας άλλος μπορεί να μιλήσει για οποιαδήποτε παράλειψη της Ελληνικής Αστυνομίας. Ας ερευνήσουμε πλήρως την υπόθεση, γιατί δεν μπορούμε να αποδώσουμε το συγκεκριμένο έγκλημα σε κάποια συγκεκριμένη απουσία αστυνομικών δυνάμεων. Ας περιμένουμε, λοιπόν, να δούμε.

Όσον αφορά τώρα τον τίτλο της ερώτησής σας και σε αυτό που αναφερθήκατε κι εσείς περί προκλητικής σιωπής, να σας πω ότι η ερώτηση που κάνατε απαντήθηκε από την παρούσα πολιτική ηγεσία. Ταυτόχρονα, στις 22 Απριλίου 2024 απαντήσαμε στη Βουλή επίκαιρη ερώτηση του συναδέλφου Γεώργιου Καραμέρου με θέμα την αστυνόμευση στη βορειοανατολική Αττική, στα έγγραφα και τις καταγγελίες, όπου εκεί έδωσα αναλυτικές απαντήσεις με συγκεκριμένα στοιχεία και αριθμούς σε σχέση με την αστυνόμευση και την κάλυψη των θέσεων. Άλλωστε, φαντάζομαι ότι τόσο η ουσία όσο και ο σκοπός της ερώτησής σας είναι η ενημέρωση των πολιτών αλλά και ημών για το τι πραγματικά συμβαίνει σε σχέση με την αστυνόμευση και όχι βέβαια οι εντυπώσεις.

Θέλω να πω, λοιπόν, το εξής. Πράγματι το π. δ.7/2017 εφαρμόστηκε από την κυβέρνηση ΣΥΡΙΖΑ. Παρ’ όλα αυτά, το Υπουργείο και το Αρχηγείο επανεκτιμά συνεχώς όλες τις ανάγκες των περιφερειακών υπηρεσιών του Σώματος όπως αυτές εκδηλώνονται και όπου απαιτείται, κάνουμε τις απαραίτητες τροποποιήσεις της οργανωτικής δομής και την ανακατανομή των οργανικών θέσεων σε αυτές. Για τη διασφάλιση του υψηλότερου δυνατού επίπεδο απόδοσης των αστυνομικών υπηρεσιών, κάτι που αποτελεί διαρκή επιδίωξη, φροντίζουμε και κρίνουμε για την επαρκή στελέχωση όλων των υπηρεσιών και της ανατολικής Αττικής.

Θα πρέπει, λοιπόν, να σας πω και να επαναλάβω ότι στην ευρύτερη περιοχή της ανατολικής Αττικής λειτουργούν οι Διευθύνσεις Ασφάλειας Αττικής, οι Υποδιευθύνσεις Ασφάλειας Βορειοανατολικής Αττικής και Νοτιοανατολικής Αττικής και οι Διευθύνσεις Αστυνομίας Βορειοανατολικής και Νοτιοανατολικής Αττικής με τα επιτελεία τους και τις υπαγόμενες σε αυτές υπηρεσίες, τμήματα ασφαλείας, αστυνομικά τμήματα, τμήματα Τουριστικής Αστυνομίας και αστυνομικοί σταθμοί. Δραστηριοποιούνται τα Τμήματα Δίωξης Ναρκωτικών Βορειοανατολικής και Νοτιοανατολικής Αττικής, τα Α΄, Β΄ και Γ΄ Τμήματα Τροχαίας Βορειοανατολικής Αττικής, το 1ο και 2ο Τμήμα Νοτιοανατολικής Αττικής της Διεύθυνσης Τροχαίας Αττικής, τα Τμήματα Αλλοδαπών Βορειοανατολικής και Νοτιοανατολικής Αττικής, το Τμήμα Αλλοδαπών Λαυρίου και το Τμήμα Διαχείρισης Μετανάστευσης Ανατολικής Αττικής, καθώς και οι Α΄ και Β΄ Υποδιευθύνσεις Άμεσης Επέμβασης της Διεύθυνσης Άμεσης Δράσης.

Το Υπουργείο καταβάλλει προσπάθειες ισομερoύς κατανομής του προσωπικού σε όλες αυτές τις υπηρεσίες, ανταποκρινόμενο στις ανάγκες που κάθε φορά μεταβάλλονται όπως αυτές προβλέπονται σε κάθε περίπτωση.

Με εκτίμηση των υπηρεσιακών αναγκών και με σκοπό την ενίσχυση της αστυνόμευσης προκηρύχθηκαν για την κάλυψη των κενών οργανικών θέσεων στις ετήσιες τακτικές μεταθέσεις του 2024 ενενήντα θέσεις για τη Γενική Αστυνομική Διεύθυνση, τη ΓΑΔΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Παρακαλώ, κύριε Πρόεδρε, θα χρησιμοποιήσω λίγο χρόνο και από τη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Κανένα πρόβλημα. Συνεχίστε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ταυτόχρονα, με σχετικές διαταγές του Αρχηγού, η Υποδιεύθυνση Ειδικών Επιχειρησιακών Δράσεων της Διεύθυνσης Ασφάλειας Αττικής έχει ενισχυθεί στις 5-2-2024, στις 24-2-2024, στις 9-5-2024, στις 12-5-2024, κατά περίπτωση και για χρονικά διαστήματα έναν έως τρεις μήνες, με διακόσιους είκοσι, εκατόν εξήντα, ενενήντα επτά και εκατό αστυνομικούς αντίστοιχα, προερχόμενους από άλλες αστυνομικές διευθύνσεις της χώρας.

Ταυτόχρονα, για την κάλυψη των εποχικών αναγκών των Υπηρεσιών Αστυνόμευσης Αεροδρομίων λήφθηκε μέριμνα για την ενίσχυση και των Υπηρεσιών της Γενικής Αστυνομικής Διεύθυνσης Αττικής. Και τι έγινε λοιπόν; Στην προαναφερόμενη χρονική περίοδο, οι αστυνομικές υπηρεσίες ενισχύονται με δόκιμους της Σχολής Αστυφυλάκων. Διατίθενται, λοιπόν –αυτός ο αριθμός υπήρχε μέχρι τις 15-5-2024- τριακόσιοι τριάντα έξι δόκιμοι στη Διεύθυνση Αστυνόμευσης Αερολιμένα Αθηνών, εκατόν τριάντα δόκιμοι στη Γενική Αστυνομική Διεύθυνση Αθηνών και πενήντα τέσσερις δόκιμοι σε λοιπές αστυνομικές υπηρεσίες της χώρας.

Δίνουμε έμφαση στην περιοχή της ανατολικής Αττικής, δίνουμε έμφαση στην περιοχή της Αττικής γενικά που είναι το μεγαλύτερο αστικό κέντρο της χώρας και ενισχύονται κατά προτεραιότητα αυτές οι περιοχές, όπως άλλωστε έχουμε διακηρύξει.

Ταυτόχρονα λαμβάνουμε τις αναγκαίες πρωτοβουλίες για την ενίσχυση με μηχανολογικό και υλικοτεχνικό εξοπλισμό.

Θα σας πω, λοιπόν, ότι οι υπηρεσίες αυτές τις οποίες σας ανέφερα, δηλαδή η Διεύθυνση Ασφάλειας Νοτιοανατολικής Αττικής, η Διεύθυνση Αστυνομίας Νοτιοανατολικής Αττικής και η Διεύθυνση Αστυνομίας Βορειοανατολικής Αττικής. Η Υποδιεύθυνση Ασφάλειας Νοτιοανατολικής Αττικής και η Υποδιεύθυνση Ασφάλειας Βορειοανατολικής Αττικής διέθεταν εξήντα τρία, εκατόν ενενήντα πέντε, πενήντα τέσσερα και εκατόν τριάντα οκτώ λειτουργικά οχήματα. Από αυτά, τα επτά, τα δεκοκτώ, τα είκοσι ένα και τα τριάντα οκτώ αντίστοιχα, διατέθηκαν μετά την 1-1-2022.

Θα επανέλθω στη δευτερολογία με κάποια ακόμα στοιχεία.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Ορίστε, κύριε Χριστοδουλάκη, έχετε τον λόγο για τη δευτερολογία σας.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Κατ’ αρχάς, προφανώς η αναφορά μου στο χθεσινό περιστατικό δεν είχε να κάνει με τα συγκεκριμένα αίτια ή τις παραλείψεις του τραγικού συμβάντος στο Μενίδι, αλλά συνολικά με την ανάγκη ενός διττού ρόλου της πολιτείας και της αστυνόμευσης για την προστασία ειδικά όσων γυναικών καταγγέλλουν τέτοιου είδους περιστατικά, αλλά και των κοινωνικών δομών που οφείλουν να υποστηρίζουν παράλληλα σε όλες αυτές τις διαδικασίες.

Δεύτερον, προφανώς αντίστοιχα η δική μου τοποθέτηση και αναφορά δεν είχε να κάνει με το ποιες διευθύνσεις ή τμήματα ή υπηρεσίες της Ελληνικής Αστυνομίας λειτουργούν στην ανατολική Αττική. Είναι όλες αυτές που πολύ σωστά αναφέρατε. Έχει να κάνει με το γεγονός ότι υπάρχει μια πραγματικότητα σήμερα στην περιοχή, η οποία υποδεικνύει, άσχετα από τη δική μας πιθανώς κακοπροαίρετη και υποκειμενική οπτική, αλλά με την αντικειμενική σκοπιά του κόσμου που βιώνει την έξαρση της εγκληματικότητας ειδικά στις περιοχές αυτές, ένα σοβαρό έλλειμμα κυρίως στη στελέχωση των αστυνομικών τμημάτων, αλλά και σε μια σειρά από συνοδές υπηρεσίες, όπως είναι ο εξοπλισμός, οι περιπολίες και οι νυχτερινές βάρδιες. Αυτό είναι μία πραγματικότητα.

Δυστυχώς, οι ίδιοι οι άνθρωποι που στελεχώνουν τα τμήματα αυτά είναι οι ίδιοι οι οποίοι επισημαίνουν σοβαρά ελλείμματα, τα οποία εμείς φέρνουμε σήμερα στη Βουλή, αλλά και σε πάρα πολλές άλλες περιστάσεις. Το λέω αυτό γιατί χαίρομαι πάρα πολύ που άκουσα από εσάς πρωτοβουλίες οι οποίες ελπίζω να διοχετεύσουν ένα πρόσθετο αστυνομικό προσωπικό ειδικά στην ανατολική Αττική. Όμως, μέχρι να γίνει αυτό, επιτρέψτε μας να είμαστε εδώ να περιμένουμε και να ελέγχουμε, φυσικά με το βλέμμα και την πρόθεση να είμαστε πάντα γόνιμοι και χρήσιμοι για το καλύτερο δυνατό αποτέλεσμα που μας αφορά όλους.

Επιτρέψτε μου να σταθώ σε δύο θέματα, συγκεκριμένα λίγο πιο ειδικά. Αναφέρομαι στο προεδρικό διάταγμα που αφορά τις συγχωνεύσεις αστυνομικών τμημάτων. Επισημαίνω και εδώ, για να καταγραφεί, ότι αυτό αφορά προφανώς το 2017 και το λέω με τη διάσταση ότι αφορούσε μια τελείως διαφορετική δημογραφική συγκυρία τότε στην περιοχή και μια τελείως σημερινή διαφορετική δημογραφική δυναμική, που προφανώς μας αναγκάζει όλους να επαναδιατυπώσουμε την αναγκαιότητα της αξιολόγησης της ύπαρξης νέων αστυνομικών τμημάτων στον χάρτη αυτόν που προϋπήρχε πριν το 2017.

Θα θέλαμε να ξέρουμε –και εγώ θα ήθελα προσωπικά να ξέρω- αν αυτό είναι μια πρόθεση της Κυβέρνησης. Συγκεκριμένα, θα θέλαμε να ξέρουμε αστυνομικά τμήματα που έκλεισαν με το προεδρικό διάταγμα αυτό αν υπάρχει η πρόθεση να ξανανοίξουν γιατί λύνουν προβλήματα, λύνουν κενά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και δεύτερον –και κλείνω, κύριε Πρόεδρε- υπήρχε εξαγγελία του Πρωθυπουργού από τη ΔΕΘ το 2023, τον περασμένο Σεπτέμβριο, ότι θα αποδεσμεύονταν δυόμισι χιλιάδες αστυνομικοί από την ασφάλεια υψηλών προσώπων και θα διατίθεντο στις ενεργές υπηρεσίες της Ελληνικής Αστυνομίας.

Θα θέλαμε, λοιπόν, να ξέρουμε μέχρι σήμερα πόσοι αστυνομικοί έχουν αποδεσμευτεί από τις θέσεις αυτές και πόσοι από αυτούς έχουν πάει στην ανατολική Αττική.

Και το λέω αυτό, λοιπόν, καταληκτικά, για να υπενθυμίσω ότι σε αντίστοιχη απάντηση του προηγούμενου Υπουργού τον Οκτώβριο του 2023, μας είπε κατά λέξη σε αντίστοιχη επίκαιρη ερώτηση που είχαμε κάνει «Όταν ολοκληρωθεί η διαδικασία των πρώτων χιλίων πεντακοσίων μετακινήσεων, να είστε σίγουρος ότι για την ανατολική Αττική και αλλού, ανάλογα με τις προτεραιότητες του Αρχηγείου θα δοθούν στοιχεία στη δημοσιότητα για το πού τοποθετήθηκαν και πού πηγαίνουν οι άνθρωποι αυτοί».

Εμείς μέχρι σήμερα αυτά τα στοιχεία δεν τα έχουμε πάρει. Εικάζουμε ότι μάλλον δεν έχουν αποδεσμευτεί οι χίλιοι πεντακόσιοι από τους δυόμισι χιλιάδες και ελπίζω να με διαψεύσετε, κύριε Υπουργέ, με τα λεγόμενά σας.

Λέω ξανά –και κλείνω με αυτό- ότι υπάρχει σοβαρό ζήτημα εγκληματικότητας και αστυνόμευσης στην ανατολική Αττική. Θέλουμε να είμαστε χρήσιμοι. Θα περιμένουμε να δούμε τις εξαγγελίες σας αν θα μπορέσουν να γίνουν πράξη και να λύσουν πραγματικά προβλήματα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Πριν δώσω τον λόγο στον κύριο Υπουργό, θα ήθελα να κάνω μία ανακοίνωση προς το Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαοκτώ μαθήτριες και μαθητές και δύο εκπαιδευτικοί συνοδοί τους από το 19ο Δημοτικό Σχολείο Χανίων.

Η Βουλή τούς καλωσορίζει και τους εύχεται καλή πρόοδο. Καλά να περάσετε εδώ στην Αθήνα που ήρθατε.

(Χειροκροτήματα από όλες τις πτέρυγες της Βουλής)

Θα ήθελα απλά να διευκρινίσω ότι σήμερα δεν είναι νομοθετική εργασία που είναι πολλοί Βουλευτές στην Αίθουσα. Είναι κοινοβουλευτικός έλεγχος, δηλαδή ένας Βουλευτής ερωτά και ένας Υπουργός απαντά σε κάποιο επίκαιρο θέμα. Αυτό παρακολουθήσατε τώρα. Ο κ. Χριστοδουλάκης ρώτησε κάτι και ο Υπουργός, ο κ. Νικολακόπουλος, απαντά στα ερωτήματα του Βουλευτή.

Ορίστε, κύριε Υπουργέ, έχετε τον λόγο για την απάντησή σας στη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, όλες αυτές οι διευθύνσεις και όλες αυτές οι υπηρεσίες και οι σχηματισμοί της Ελληνικής Αστυνομίας που σας ανέφερα υπηρετούν έναν συγκεκριμένο σχεδιασμό για την αστυνόμευση της περιοχής της ευρύτερης ανατολικής Αττικής, έναν σχεδιασμό ο οποίος προφανώς στην πλήρη διάθεσή του δεν μπορώ να τον αναλύσω στον χρόνο που έχω, αλλά μπορώ να σας πω ότι εμφανίζει ένα πλέγμα δράσεων εμφανούς αστυνόμευσης δραστηριοποιώντας όλο το προσωπικό και αυτό περιλαμβάνει τη διενέργεια εποχούμενων περιπολιών τόσο των αστυνομικών τμημάτων κάθε περιοχής, όσο και των λοιπών υπηρεσιών αστυνόμευσης, τη διενέργεια στοχευμένων προληπτικών ελέγχων, την πραγματοποίηση εξορμήσεων και τον προγραμματισμό ειδικών επιχειρησιακών δράσεων με τη συμμετοχή ευρύτερων αστυνομικών δυνάμεων.

Βέβαια, απαντώντας και στο ερώτημα για το προεδρικό διάταγμα, εμείς θέλουμε μεγάλους και οργανωμένους σχηματισμούς και σας εξηγούμε ότι κατά περίπτωση σε κάθε περιοχή αξιολογούμε διαρκώς και όπου κρίνουμε ότι υπάρχει ανάγκη νέου σχηματισμού, αυτό κάνουμε. Όμως, αυτό που μας ενδιαφέρει είναι να υπάρχουν μεγάλοι σχηματισμοί, οργανωμένοι και επιχειρησιακά έτοιμοι.

Στην περιοχή της ανατολικής Αττικής, οι αρμόδιες υπηρεσίες της Γενικής Αστυνομικής Διεύθυνσης, εκτός από την παράλληλη δραστηριοποίηση και άλλων επιχειρησιακών ομάδων όπως της ΔΙΑΣ, της ΟΠΚΕ και άλλων, διενεργούν σε καθημερινή βάση όλο το εικοσιτετράωρο στοχευμένους και συστηματικούς ελέγχους, αλλά και εξειδικευμένες δράσεις.

Τι εννοώ: Εποχούμενες περιπολίες, εξορμήσεις, συγκρότηση συνεργείων ομάδων ελέγχου.

Στο πλαίσιο αυτό, έχουν δοθεί ειδικές εντολές και οδηγίες για την πρόληψη και αποτροπή εγκληματικών ενεργειών και την εμπέδωση του αισθήματος ασφάλειας των πολιτών και στη συγκεκριμένη περιοχή. Ειδικά στη συγκεκριμένη περιοχή, η Υποδιεύθυνση Ασφάλειας Βορειοανατολικής Αττικής και η Υποδιεύθυνση Ασφάλειας Νοτιοανατολικής Αττικής, δραστηριοποιείται καθημερινά σε αυτές τις περιοχές, από αυτές τις διευθύνσεις, με δεκατέσσερις ΟΠΚΕ, εφτά από κάθε υποδιεύθυνση και συγκεκριμένα ωράρια. Έχουμε από τις 22.00΄ μέχρι τις 6.00΄, από τις 6.00΄ μέχρι τις 14.00΄, 6.00΄ με 14.00΄, 14.00΄ με 22.00΄, 22.00΄ με 6.00΄. Όλες αυτές, δέκα τέσσερις, επτά από την καθεμία.

Και θα πρέπει να σας πω, όπως απάντησε και ο Υπουργός στην προηγούμενη, ότι ξεκινήσαμε κάτι το οποίο συνεχίζουμε. Σας απάντησε με συγκεκριμένο αριθμό, ο Πρωθυπουργός μίλησε για συγκεκριμένο αριθμό, κινούμεθα συνεχώς προς αυτή την κατεύθυνση, πλησιάζουμε τον στόχο των δυόμισι χιλιάδων και οι περισσότεροι από αυτούς -όπως σας απάντησα και πριν, γιατί είναι το μεγαλύτερο αστικό κέντρο και δίνουμε έμφαση- πηγαίνουν σε αυτή την περιοχή.

Θα πρέπει, όμως, να σας πω και κλείνοντας, για να μην μηδενίσουμε τα πάντα, για να μην δείξουμε ότι -όπως θέλετε να πείτε, προφανώς- υπάρχει έλλειμμα, πως θα πρέπει να σημειώσουμε και να αναφερθείτε και εσείς στις μεγάλες επιτυχίες που έχουν γίνει στη συγκεκριμένη περιοχή. Θέλω πραγματικά να σας τις θυμίσω και είμαι σίγουρος ότι θα αναγνωρίσετε και εσείς τις σημαντικές επιτυχίες:

Στις 27 Απριλίου του 2024, εξάρθρωση εγκληματικής οργάνωσης που διέπραττε κλοπές οχημάτων, τα οποία χρησιμοποιούνταν σε συστηματική τέλεση κλοπών από οικίες στην ανατολική Αττική. Συνελήφθησαν δέκα μέλη της εγκληματικής οργάνωσης, κατασχέθηκε μεγάλος αριθμός κοσμημάτων και χρυσαφικών, δεκαεπτά οχήματα, αεροβόλο πιστόλι, ποσό 18.960, κάνναβη κ.λπ..

Εξιχνιάστηκαν τριάντα πέντε περιπτώσεις κλοπών, τετελεσμένες και σε απόπειρα. Μία ληστεία, πέντε κλοπές αυτοκινήτων, καθώς και περιπτώσεις πλαστογραφιών, υφαρπαγών ψευδούς βεβαίωσης, διάθεσης προϊόντων εγκλήματος.

Στις 12 Μαΐου του 2024, απετράπησαν κλοπές σε οικία και εταιρεία σε Βούλα και Μαρκόπουλο, μετά από επέμβαση της ομάδας ΔΙΑΣ.

Στις 30 Απριλίου του 2024, εξιχνιάστηκαν επιπλέον τέσσερις ληστείες και πέντε περιπτώσεις διαρρήξεων κλοπών, από καταστήματα υγειονομικού ενδιαφέροντος στις περιοχές της νοτιοανατολικής Αττικής. Στις 19 Απριλίου του 2024, συνελήφθη τριαντάχρονη ημεδαπή για κλοπές στην περιοχή του Μαραθώνα. Εξιχνιάστηκαν δύο περιπτώσεις κλοπών.

Στις 19 Απριλίου του 2024, εντοπίστηκε αυτοσχέδιο εργαστήριο καλλιέργειας δενδρυλλίων κάνναβης στην περιοχή της Αρτέμιδας. Συνελήφθη πενηντάχρονος ημεδαπός για παράβαση νομοθεσίας περί εξαρτησιογόνων ουσιών και περί όπλων.

Στις 9 Απριλίου του 2024, εξαρθρώθηκε συμμορία που προέβαινε συστηματικά σε ληστείες και διαρρήξεις, κλοπές από καταστήματα σε περιοχές της βορειοανατολικής Αττικής. Πέντε μέλη της συνελήφθησαν. Εξιχνιάστηκαν έξι ληστείες και είκοσι πέντε περιπτώσεις διαρρήξεων, κλοπών.

Στις 14 Μαρτίου του 2024 -δεν θα τα αναφέρω όλα, θα κλείσω με αυτά, γιατί είναι πάρα πολλές, αλλά θα πρέπει να τα κρίνουμε κι αυτά και να τα λαμβάνουμε υπ’ όψιν μας, όταν μιλάμε για έλλειψη αστυνόμευσης- εξαρθρώθηκε εγκληματική οργάνωση τα μέλη της οποίας διέπρατταν διακεκριμένες κλοπές μοτοσυκλετών στα νότια προάστια της Αττικής. Είναι πάρα πολλές!

Κλείνω με μία τελευταία, 9 Φεβρουαρίου του 2024. Εξιχνιάστηκαν οκτώ περιπτώσεις κλοπών σε περιοχές της ανατολικής Αττικής. Κατασχέθηκαν, μεταξύ άλλων, πιστόλι, πλήθος κοσμημάτων, συνελήφθη σαρανταδυάχρονος, σε βάρος του οποίου εκκρεμούσαν εντάλματα σύλληψης.

Και μπορώ να σας φέρω και πολλά άλλα μόνο σε αυτό το τελευταίο χρονικό διάστημα. Διακίνηση ναρκωτικών, κλοπές στην περιοχή του Ωρωπού, νότια προάστια διακίνηση ναρκωτικών στις 16 Ιανουαρίου του 2024.

Είναι πολλές, λοιπόν, και σημαντικές επιτυχίες της Αστυνομίας στη συγκεκριμένη περιοχή και σίγουρα αυτές αποδίδονται στην αποτελεσματική δράση και στον αποτελεσματικό σχεδιασμό που έχει κάνει η Ελληνική Αστυνομία.

Ευχαριστώ πολύ.

Καταθέτω το σχετικό έγγραφο για τα Πρακτικά.

(Στο σημείο αυτό ο Υφυπουργός Προστασίας του Πολίτη κ. Ανδρέας Νικολακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Συνεχίζουμε με την πρώτη, με αριθμό 1060/13-2024 επίκαιρη ερώτηση του δεύτερου κύκλου του Βουλευτή Κιλκίς της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Πέτρου Παππά προς τον Υπουργό Περιβάλλοντος και Ενέργειας με θέμα: «Αυθαίρετες πολύωρες, καθημερινές διακοπές ρεύματος σε φωτοβολταϊκούς σταθμούς στο Νομό Κιλκίς με ευθύνη της ΔΕΔΔΗΕ».

Ο κ. Παππάς έχει τον λόγο για να πρωτολογήσει.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κυρία Υπουργέ, στην ευρύτερη αγροτική περιοχή του χωριού, λίγο έξω από την πόλη του Κιλκίς, έχουν εγκατασταθεί σαράντα τρεις φωτοβολταϊκοί σταθμοί οι οποίοι βρίσκονται διασυνδεδεμένοι με δύο γραμμές, στη γραμμή νούμερο 24 και νούμερο 25, οι οποίες καταλήγουν στον υποσταθμό της Αξιούπολης του νομού Κιλκίς.

Η παραγωγή των φωτοβολταϊκών σταθμών ανέρχεται σε περίπου τριάντα έξι εκατομμύρια κιλοβατώρες ετησίως, οι οποίες αντιστοιχούν στην παροχή ηλεκτρικού ρεύματος σε περίπου εξήμισι χιλιάδες νοικοκυριά. Από την αρχή της ενεργοποίησης των φωτοβολταϊκών σταθμών, που πραγματοποιήθηκε μεταξύ Ιουνίου και Ιουλίου του 2023 μέχρι και σήμερα, σημειώνονται σοβαρά προβλήματα στη λειτουργία του δικτύου εξαιτίας μεγάλων υπερτάσεων στη γραμμή μέσης τάσης, με αποτέλεσμα οι σταθμοί να τίθενται εκτός λειτουργίας για μεγάλο χρονικό διάστημα.

Παρά τις διαμαρτυρίες των παραγωγών ο ΔΕΔΔΗΕ δεν προέβη σε κάποια ενέργεια, προκειμένου να διορθώσει τη δυσλειτουργία αυτή. Το τελευταίο χρονικό διάστημα, όμως, έχει παρατηρηθεί το εξής φαινόμενο. Ο ΔΕΔΔΗΕ θέτει όλους τους φωτοβολταϊκούς σταθμούς εκτός λειτουργίας σε καθημερινή βάση, με πολύωρες διακοπές από το πρωί μέχρι το απόγευμα, καθώς αυθαίρετα και χωρίς καμμία απολύτως προηγούμενη ενημέρωση προβαίνει στην ενέργεια αυτή.

Πρόκειται για αντισυμβατικές ενέργειες από πλευράς ΔΕΔΔΗΕ που δε γίνονται σε κανέναν από τους όμορους νομούς, διότι πέρα από αδικαιολόγητη αποτελεί και αυθαίρετη ενέργεια απέναντι στους παραγωγούς της περιοχής του Χορηγίου ο ΔΕΔΔΗΕ να θέτει κατά το δοκούν τους φωτοβολταϊκούς σταθμούς εκτός λειτουργίας με τηλεχειρισμό συγκεκριμένες γραμμές, ενώ τα υπόλοιπα φωτοβολταϊκά έργα να μένουν στο απυρόβλητο.

Ερωτάστε, λοιπόν, κυρία Υπουργέ, με ποιες ενέργειες θα αποκατασταθεί το πρόβλημα της αυθαίρετης διακοπής παροχής ρεύματος από το δίκτυο και πώς θα αρθούν οι παράνομες και αντισυμβατικές ενέργειες που λαμβάνουν χώρα εις βάρος των οικονομικών συμφερόντων και της περιουσίας των παραγωγών;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Παππά.

Η κ. Σδούκου, έχει τον λόγο για την πρωτολογία της.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Καλημέρα σας, κύριε Βουλευτά.

Το θέμα αυτό που θέτετε είναι πολυσύνθετο, θα προσπαθήσω με πολύ απλά λόγια να το να το εξηγήσω γιατί συμβαίνουν αυτοί οι περιορισμοί στην έγχυση της ηλεκτρικής ενέργειας και θα προσπαθήσω να αποφύγω και τεχνικούς όρους, για να γίνει κατανοητό.

Θέλω να ξεκινήσω στη μεγάλη εικόνα θυμίζοντάς σας, κύριε Βουλευτά, ότι κάποτε η χώρα μας κινδύνευε κάτι καλοκαίρια από μπλακάουτ, για ποιο λόγο; Γιατί τότε είχαμε παραγωγή ενέργειας που αδυνατούσε να καλύψει τη ζήτηση.

Για παράδειγμα, θέλω να σας θυμίσω ότι όταν είχαμε παρατεταμένους καύσωνες, όπου η ζήτηση ηλεκτρικής ενέργειας εκτοξευόταν τότε, πάντοτε μπορεί να ήταν ανοιχτό ακόμη και ένα ενδεχόμενο μέτρο επιλεκτικών διακοπών ρεύματος, μια διαδικασία που βεβαίως αναστάτωσε πολύ τους καταναλωτές. Γιατί το λέω αυτό; Γιατί σήμερα μπορεί να έχουμε βρεθεί στο άλλο άκρο. Και ποιο είναι το άλλο άκρο; Ότι έχουμε καταφέρει να μην κινδυνεύουμε από έλλειψη ενέργειας, αλλά από την υπερπροσφορά της ενέργειας.

Για να γίνω πιο συγκεκριμένη, αυτό το πρόβλημα που και εσείς θέτετε στην ερώτησή σας πότε προκύπτει; Προκύπτει όταν έχεις ιδανικές καιρικές συνθήκες που ευνοούν την υπερβολική παραγωγή ηλεκτρικής ενέργειας από τη μία πλευρά, αλλά από την άλλη έχεις χαμηλά επίπεδα ζήτησης της ηλεκτρικής ενέργειας, δηλαδή, μια ηλιόλουστη ανοιξιάτικη μέρα που ευνοεί και παράγεται ενέργεια αρκετή και την ίδια στιγμή έχεις μια μείωση στην κατανάλωση, γιατί παραδείγματος χάριν δεν χρειάζεται να θερμαίνουμε τα σπίτια μας, ο κόσμος όλος είναι έξω.

Αυτό, λοιπόν, όταν συμβαίνει κάτω από έκτακτες συνθήκες ενός συνδυασμού καιρικών συνθηκών, όπως επανέλαβα και μείωση της ζήτησης, μπορεί να δημιουργήσει έναν κίνδυνο στην ευστάθεια του συστήματος.

Εδώ θα ανοίξω μια παρένθεση, γιατί κάποιος μπορεί να ρωτήσει άρα τότε κάνουν κακό οι ανανεώσιμες πηγές ενέργειας. Κατηγορηματικά θα πω, προφανώς όχι, γιατί βεβαίως και θέλουμε αυξημένη διείσδυση σε ΑΠΕ. Μάλιστα, έχουμε πρωτιά στην Ελλάδα. Πρέπει να σας πω ότι στην Ελλάδα πανευρωπαϊκά παγκόσμια έχουμε ρεκόρ. Αυτό σίγουρα είναι ένα όπλο για τη χώρα μας, για να μειώσει το κόστος ενέργειας εν τέλει και κλείνω την παρένθεση με αυτό. Και επανέρχομαι στο ερώτημά σας, για να πω ότι αυτή η πίεση στο ηλεκτρικό σύστημα, που κυρίως εντοπίζεται την Άνοιξη και το Φθινόπωρο, είναι μια απειλή κυρίως σε μέρες που τα φορτία είναι χαμηλά.

Ποια είναι η λύση θα με ρωτήσετε. Η λύση είναι διπλή, κύριε Βουλευτά, ήδη δρομολογείται από το Υπουργείο μας. Το πρώτο σκέλος είναι να μεταφέρουμε αυτή την πλεονάζουσα παραγωγή ενέργειας, την υπερπροσφορά, από το μεσημέρι που δεν την χρειαζόμαστε, στο απόγευμα και το βράδυ.

Αυτό για να το κάνουμε, κύριε Βουλευτά, η λύση είναι η αποθήκευση ενέργειας και ήδη σήμερα που μιλάμε έχουμε τη βεβαιότητα ότι στους επόμενους δεκαοκτώ μήνες τα έργα που έχουν χρηματοδοτηθεί από το Ταμείο Ανάκαμψης -μιλάμε για 700 MW αποθήκευση ενέργειας με μπαταρία και αντλησιοταμίευση- είναι βέβαιο ότι θα δρομολογηθούν.

Το δεύτερο σκέλος που έχει να κάνει με τη λύση είναι το αντίστροφο: πώς θα μεταφέρουμε τη ζήτηση της ενέργειας από το βράδυ προς το μεσημέρι, να μπορούμε να καταναλώνουμε δηλαδή ενέργεια τις ώρες που έχουμε πλεονάζουσα ενέργεια. Εδώ η λύση που δρομολογούμε είναι τα δυναμικά τιμολόγια που θα δώσουν ένα κίνητρο χαμηλής τιμής, να μπορεί δηλαδή ο καταναλωτής το μεσημέρι να έχει μια φθηνότερη χρέωση στην τιμή της κιλοβατώρας, για να μπορούμε να καλύπτουμε λοιπόν αυτή την παραγωγή ενέργειας.

Και κλείνω -να το καταστήσω σαφές αυτό, γιατί αναφέρατε κάτι για τον ΔΕΔΔΗΕ- με το εξής. Ο ΔΕΔΔΗΕ κάνει αυτές τις κινήσεις, κύριε Βουλευτά, και δεν τις κάνει αυθαίρετα, όπως υπονοείτε. Τις κάνει με βάση τα όσα ορίζονται στον κώδικα διαχείρισης του δικτύου. Ο κώδικας ορίζει σαφώς τις περιπτώσεις πότε ο διαχειριστής μπορεί να επιβάλλει αυτούς τους περιορισμούς. Καλό είναι να μην λέμε λεκτικές υπερβολές για παρανομίες. Στη συγκεκριμένη περίπτωση μάλιστα την εντολή δεν τη δίνει ο ΔΕΔΔΗΕ, τη δίνει ο ΑΔΜΗΕ, αυτός είναι ο καθ’ ύλην αρμόδιος.

Κι εγώ θέλω να σας καταθέσω και την απάντηση του ΔΕΔΔΗΕ, ο οποίος με πολλή σαφήνεια περιγράφει ποιο είναι το υφιστάμενο καθεστώς, όχι για κανέναν άλλο λόγο, αλλά για να μην υπάρχουν έτσι ερωτήματα, κάνοντας λόγο για αδικαιολόγητες και παράνομες ενέργειες.

(Στο σημείο αυτό η Υφυπουργός Περιβάλλοντος και Ενέργειας κ. Αλεξάνδρα Σδούκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό που θέλω να πω, γιατί καταλαβαίνω την ενδεχόμενη αγανάκτηση των παραγωγών, είναι ότι κανείς δεν θέλει να κάνει κακό στους παραγωγούς μας, στους παραγωγούς ανανεώσιμων πηγών ενέργειας. Νομίζω ότι έχουμε αποδείξει κατ’ εξακολούθηση τη φροντίδα, τον σεβασμό σε αυτούς τους ανθρώπους και αυτό γιατί όλοι αυτοί οι άνθρωποι είναι σίγουρα αναπόσπαστο κομμάτι της εθνικής επιτυχίας ανάπτυξης των ΑΠΕ.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Ορίστε, κύριε Παππά, έχετε τον λόγο για τη δευτερολογία σας.

**ΠΕΤΡΟΣ ΠΑΠΠΑΣ:** Ευχαριστώ ξανά, κύριε Πρόεδρε.

Κυρία Υπουργέ, δεν άκουσα στην απάντησή σας γιατί οι παραγωγοί του νομού μου, του Νομού Κιλκίς, υφίστανται συγκεκριμένα αυτή την αρνητική διάκριση σε σχέση με τους άλλους παραγωγούς σε όλους τους όμορους νομούς. Αισθάνονται έντονη αδικία σε σχέση με όλους τους υπόλοιπους. Γιατί αυτό συμβαίνει μόνο στο Νομό Κιλκίς, μόνο στους δικούς μας παραγωγούς και όχι στους υπόλοιπους;

Και επίσης, αναγνωρίσατε, απ’ ό,τι κατάλαβα από την απάντησή σας, ότι στην πραγματικότητα μπορούμε να παράξουμε ενέργεια και την πετάμε σε μια στιγμή που η ενέργεια είναι πολλή ακριβή στην Ελλάδα και όλοι γνωρίζουμε ότι πληρώνουμε πολλά για την ενέργεια. Άρα νομίζω ότι είναι μια παραδοχή αυτό.

Από εκεί και πέρα, σας επισημαίνω ξανά ότι οι παραγωγοί ηλεκτρικής ενέργειας μέσω φωτοβολταϊκών σταθμών της περιοχής του Χωρυγίου διαμαρτύρονται έντονα, όπως είπα, για την άνιση αυτή μεταχείριση. Όταν τους καλέσατε να επενδύσουν και να συμβάλουν στην παραγωγή ηλεκτρικής ενέργειας, δεν γνώριζαν ότι οι υποδομές του δικτύου πάσχουν από σοβαρά προβλήματα που θέτουν σε κίνδυνο τα κατασκευαστικά έργα τους. Ήδη έχουν αναφερθεί σοβαρές βλάβες στη λειτουργία των εγκαταστάσεων των σταθμών λόγω των συνεχών επαναλαμβανόμενων διακοπών ρεύματος και επανεκκινήσεων του συστήματος ηλεκτροδότησης.

Με δεδομένο, μάλιστα, ότι τελείτε σε γνώση των μεγάλων τεχνικών προβλημάτων, είναι άξιο απορίας πώς καλείτε τους αγρότες παραγωγούς να επενδύσουν σε φωτοβολταϊκά και να εγκλωβιστούν στο ίδιο προβληματικό περιβάλλον πολύωρων διακοπών και υπερφορτώσεων. Αναρωτιόμαστε πώς θα συνδεθούν και άλλοι παραγωγοί και με ποιες προϋποθέσεις, όταν ήδη σήμερα υπάρχει τόσο μεγάλο πρόβλημα και, μάλιστα, με λιγότερους παραγωγούς.

Η μη ρύθμιση της μέσης τάσης στους μετασχηματιστές είναι ένα ανεπίτρεπτο πρόβλημα και η θέση των φωτοβολταϊκών σταθμών εκτός λειτουργίας δεν είναι ενδεδειγμένη ούτε προβλεπόμενη λύση για την αντιμετώπισή του.

Αν δεν αποκατασταθούν άμεσα τα προβλήματα λειτουργίας του δικτύου και δεν υπάρξει μέριμνα ώστε η μέση τάση να διατηρείται στα προβλεπόμενα όρια για την ασφαλή και αδιάλειπτη λειτουργία των φωτοβολταϊκών σταθμών της συγκεκριμένης περιοχής, οι προθέσεις σας δεν θα επαρκούν και η κάκιστη διαχείριση του ΔΕΔΔΗΕ και του ΑΔΜΗΕ, λέτε εσείς, θα σας εκθέσει.

Δεν ξέρω με ποιον τρόπο σκοπεύετε να επιλύσετε το σοβαρό αυτό πρόβλημα, αλλά θα χρειαστεί να προχωρήσετε σε αποτελεσματικές ενέργειες για την εύρυθμη, ασφαλή και αδιάλειπτη λειτουργία των φωτοβολταϊκών σταθμών της συγκεκριμένης περιοχής.

Η ερώτηση που σας θέτω ξανά, κυρία Υπουργέ, είναι σαφής. Με ποιον τρόπο θα αποζημιωθούν οι παραγωγοί ηλεκτρικής ενέργειας, τόσο για τη χαμένη ενέργεια που δεν μπορεί να διοχετεύσει το δίκτυο του ΔΕΔΔΗΕ όσο και για την οικονομική ζημία που έχουν υποστεί μέχρι σήμερα εξαιτίας του προβλήματος, που δεν αποτελεί δική τους ευθύνη;

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Ορίστε, κυρία Υπουργέ, έχετε τον λόγο για τη δευτερολογία σας.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Δεν θα μπω, κύριε Βουλευτά, στον πειρασμό, πρώτον, να συγκρίνω τη δική σας περίοδο διακυβέρνησης, τα ελάχιστα φωτοβολταϊκά που μπήκανε, με την περίοδο της Κυβέρνησης Μητσοτάκη ούτε τη δική σας περίοδο των αποεπενδύσεων στους διαχειριστές ΔΕΔΔΗΕ και ΑΔΜΗΕ, που έχουν φέρει και τα αποτελέσματα αυτά που βλέπουμε σήμερα σε σύγκριση με την Κυβέρνηση του Κυριάκου Μητσοτάκη και τον τετραπλασιασμό των επενδύσεων στους δύο διαχειριστές, για να γίνουν τα δίκτυά μας πιο ανθεκτικά, για να αντιμετωπίσουμε και τα ζητήματα της κλιματικής αλλαγής.

Δεν μπόρεσα στην πρωτολογία μου να τα καλύψω όλα. Αυτό που θέλω να σας θέσω, κατ’ αρχάς, ως επισήμανση είναι ότι το πρόβλημα αυτό με τους περιορισμούς έγχυσης, τις λεγόμενες περικοπές, το αντιμετωπίζει πρώτα από όλα όλη η Ευρώπη αυτή τη στιγμή. Είναι ένα θέμα που απασχολεί την ευρωπαϊκή συζήτηση και γίνεται κουβέντα για το ποιες είναι οι λύσεις σε ευρωπαϊκό επίπεδο. Δεν είναι κάτι που εμφανίζεται μόνο στη χώρα μας.

Και μάλιστα, πολύ πρόσφατα στην Ένωση των Ευρωπαϊκών Εταιρειών Ηλεκτρικής Ενέργειας αυτό που ειπώθηκε είναι ότι οι περικοπές των ΑΠΕ αναμένεται να φτάσουν το 30% με 35% σε αρκετές περιοχές της Ευρώπης μέχρι το τέλος της δεκαετίας και ότι, για να μπορέσει να μεγιστοποιηθεί η παραγωγή από ΑΠΕ, θα πρέπει σίγουρα να αυξήσουμε την αποθηκευτική ικανότητα πανευρωπαϊκά τέσσερις φορές παραπάνω μέχρι το 2030, δηλαδή από 51 GW σε 191 GW.

Το λέω γιατί πρέπει να ξέρετε αυτή την πανευρωπαϊκή διάσταση του ζητήματος, καλό να την επικοινωνήσετε και εσείς όταν την κουβεντιάζετε και, βεβαίως, είμαστε διαρκώς και στο Υπουργείο και σε ευρωπαϊκό επίπεδο στη διαδικασία επίλυσης.

Επειδή το ζήτημα των περικοπών συνδέεται και με μια σειρά από άλλα τεχνικά ζητήματα, όπως είναι το πώς θα ενισχύσουμε τα δίκτυα για να μπουν παραπάνω ΑΠΕ, από την πρώτη στιγμή συγκροτήσαμε μια ομάδα έργου, μια ομάδα εμπειρογνωμόνων στο Υπουργείο με σκοπό να αντιμετωπίσει όλες αυτές τις αλληλοσυνδεόμενες προκλήσεις. Περιμένουμε το πόρισμα της ομάδας έργου, στο οποίο πόρισμα θα υπάρχουν μια σειρά από περισσότερα μέτρα και πολιτικές προς αυτή την κατεύθυνση. Αυτή η επιτροπή έχει έναν καθοριστικό ρόλο στον σχεδιασμό μας.

Το τρίτο που θέλω να πω -και απαντώ και ευθέως στο ερώτημά σας- είναι ότι τίθεται οπωσδήποτε ένα ζήτημα ισότητας, γιατί είπατε: «Γιατί γίνονται στο Κιλκίς και όχι κάπου αλλού;».

Πριν από λίγες εβδομάδες ψηφίσαμε στη Βουλή τον ν.5106, όπου εκεί προβλέπεται η θέσπιση ενός μηχανισμού αντιστάθμισης περικοπών. Εκεί όπου τεχνικά δεν μπορεί ο ΔΕΔΔΗΕ ή ο ΑΔΜΗΕ να περικόψει και κόβει αλλού, ναι, θα πρέπει να επιβληθούν κάποιες χρεώσεις σε αυτούς που δεν περικόπτονται και είναι εις βάρος αυτών που περικόπτονται.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Κλείνω, κύριε Πρόεδρε, λέγοντας επίσης ότι με αυτόν τον νόμο εισαγάγαμε προβλέψεις για να υπάρχει μια υποχρεωτική εγκατάσταση σε συστήματα τηλεποπτείας και ελέγχου σε όλους τους σταθμούς ΑΠΕ που είναι πάνω από 400 KW, για να μπορεί ο διαχειριστής να δίνει εντολή, να τους διαβάζει, να τους γνωρίζει, να μην κόβει στα τυφλά, να το πω έτσι.

Και, βεβαίως, νομίζω ότι το σημαντικότερο που πρέπει να πούμε είναι ότι το εύλογο και το μείζον είναι σίγουρα να προστατεύσουμε την απρόσκοπτη λειτουργία του συστήματός μας και την ενεργειακή ασφάλεια. Όμως βάζουμε δικλίδες ασφαλείας, έτσι ώστε να μπορεί αυτό μερικές φορές το τεχνικά αναγκαίο μέτρο, το οποίο επαναλαμβάνω γίνεται σε συγκεκριμένες περιόδους, όταν υπάρχει αυτός ο συνδυασμός που περιέγραψα στην πρωτολογία μου, να γίνεται με μεγαλύτερη φειδώ, κυρίως με δικαιοσύνη -συμφωνώ- και με σύμμετρα, για να μην αδικούνται κάποιοι παραγωγοί και κάποιοι άλλοι να μένουν αλώβητοι.

Και κλείνω λέγοντας ότι εμείς βεβαίως και κοιτάζουμε αυτά τα μέτρα να μην επηρεάζουν την οικονομική βιωσιμότητα των έργων. Δεν είναι ευχάριστο να κάνουμε, κύριε Βουλευτά, περικοπές. Είναι μια ανάγκη η οποία δημιουργήθηκε λόγω των εκτάκτων συνθηκών.

Ήδη, όπως εξήγησα, έχουμε μεριμνήσει για μια σειρά από μέτρα, αλλά στρέφουμε και όλες μας τις δυνάμεις για να εξορθολογίσουμε αυτή τη διαδικασία σήμερα και να μπορέσουμε να ανασχέσουμε αυτές τις συνέπειες, στο μέτρο του εφικτού. Είμαστε εδώ, το βλέπουμε καθημερινά και δίνουμε λύσεις.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε.

Η πρώτη με αριθμό 1050/13-5-2024 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χρήστου Γιαννούλη προς τον Υπουργό Υποδομών και Μεταφορών, με θέμα: «Υπερδιπλάσια έκταση του δάσους του Σέιχ Σου θα υλοτομηθεί σε σχέση με αυτή που εγκρίθηκε αρχικά με την απόφαση έγκρισης περιβαλλοντικών όρων» δεν θα συζητηθεί, κατόπιν συνεννόησης Υπουργού και Βουλευτή.

Η τέταρτη με αριθμό 1059/13-5-2024 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Ελληνική Λύση» κ. Κωνσταντίνου Χήτα προς τον Υπουργό Εθνικής Αμύνης, με θέμα: «Αποκατάσταση βαθμολογικής και μισθολογικής εξέλιξης Αξιωματικών Ειδικών Καταστάσεων εξ Ανωτέρων Στρατιωτικών Σχολών Υπαξιωματικών (ΑΣΣΥ)» δεν θα συζητηθεί, κατόπιν συνεννόησης Υπουργού και Βουλευτή.

Η τρίτη με αριθμό 1037/13-5-2024 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Υγείας, με θέμα: «Πλήρη στελέχωση των ΜΕΘ των νοσοκομείων “Μαμάτσειο” Κοζάνης και “Μποδοσάκειο” Πτολεμαΐδας για την ασφαλή λειτουργία τους» δεν θα συζητηθεί, λόγω κωλύματος του Βουλευτή.

Η τρίτη με αριθμό 1039/13-5-2024 επίκαιρη ερώτηση δεύτερου κύκλου της Βουλευτού Λέσβου της Κοινοβουλευτικής Ομάδας «Κομμουνιστικό Κόμμα Ελλάδας» κ. Μαρίας Κομνηνάκα προς τον Υπουργό Υγείας, με θέμα: «Να στελεχωθεί με όλο το απαραίτητο μόνιμο προσωπικό το Γενικό Νοσοκομείο Θήρας» δεν θα συζητηθεί, λόγω κωλύματος της Βουλευτού.

Θα συζητηθεί τώρα η δεύτερη με αριθμό 1036/13-5-2024 επίκαιρη ερώτηση πρώτου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς τον Υπουργό Ναυτιλίας και Νησιωτικής Πολιτικής, με θέμα: «Η εκ νέου δρομολόγηση του «ΠΡΕΒΕΛΗΣ» στη γραμμή της Κασοκαρπαθίας προκαλεί την αγανάκτηση των κατοίκων της Κάσου και της Καρπάθου – Απαιτείται άμεση παρέμβαση, ώστε να αποφευχθεί η νέα μείωση των δρομολογίων ακριβώς στην έναρξη της τουριστικής περιόδου».

Κύριε Νικητιάδη, έχετε τον λόγο για την πρωτολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, λυπάμαι, αλλά πρέπει να πω ότι το Υπουργείο σας, η Κυβέρνησή σας, αυτό που για άλλους είναι αυτονόητο, στοιχειώδες, αυτό που είναι το ελάχιστο το έχετε καταστήσει ανέφικτο, το έχετε καταστήσει είδος πολυτελείας, να ζητάμε τα στοιχειώδη και να μοιάζουν πολυτέλεια.

Να γίνω, όμως, συγκεκριμένος. Προ συγκεκριμένου διαστήματος αποκλείστηκαν η Κάσος και η Κάρπαθος, ξεσηκώθηκε ο κόσμος. Φροντίσατε τότε, δρομολογήθηκε ένα πλοίο, διασφάλισε εν μέρει τα προβλήματα τα ακτοπλοϊκά που υπήρχαν, χωρίς να διασφαλιστούν πλήρως, και σήμερα έχουμε ξανά τα αιτήματα των δημάρχων της περιοχής να μένουν ανεκπλήρωτα.

Τι ζητάνε οι δήμαρχοι; Ζητάνε να προσθέσετε ένα δρομολόγιο. Ζητάνε ένα πλοίο άλλο που πηγαίνει στη Ρόδο και κάθεται από το πρωί μέχρι το απόγευμα, να φροντίσετε στο μεταξύ διάστημα να πηγαίνει Κάρπαθο και Κάσο, έτσι ώστε με πολύ χαμηλότερο κόστος να διασφαλιστεί ένα δρομολόγιο. Το κόστος, απ’ ό,τι πληροφορούμαι, είναι γύρω στις 430.000, για τρεις μήνες να πηγαίνει αυτό το πλοίο που κάθεται στη Ρόδο, από Ρόδο, Κάρπαθο, Κάσο και επιστροφή.

Θα μου πείτε, όπως έχετε πει ξανά, «εμείς έχουμε ξοδέψει τόσα χρήματα, έχουμε δαπανήσει πολύ μεγαλύτερα ποσά για επιδοτήσεις της ακτοπλοΐας, 20-21 εκατομμύρια». Κύριε Υπουργέ, και 121 να μου πείτε, άμα η δουλειά δεν γίνεται, κανείς δεν ενδιαφέρεται. Το θέμα είναι να λύνεται το πρόβλημα, όχι να διαθέτετε λεφτά.

Καλύψατε τα κενά; Όχι. Κάνατε προγραμματισμό; Όχι. Γνωρίζατε ότι το πλοίο που βάλατε, το «CHIOS», κάποια στιγμή θα πρέπει να αποσυρθεί για επισκευές. Το γνωρίζατε, δεν είναι άγνωστο. Φροντίσατε, όταν θα έμπαινε σε ακινησία το πλοίο, να έχετε έτοιμο άλλο πλοίο; Βάλατε τώρα ξανά το «ΠΡΕΒΕΛΗΣ», όμως με λιγότερα δρομολόγια τόσο προς τον Πειραιά όσο και προς Ρόδο και Κρήτη.

Ερωτάσθε, λοιπόν: Έχετε σκοπό άμεσα να κάνετε κάτι, γιατί το θέμα είναι να μη χάσουμε την περίοδο; Είναι τουριστική περίοδος, τώρα παίρνουν όλες οι επιχειρήσεις, όλα τα καταστήματα, όλα τα ξενοδοχεία προμήθειες από Κρήτη, από Ρόδο, από Πειραιά. Μπορείτε να καλύψετε το κενό άμεσα, τώρα, χθες, για να προλάβουμε να μη χάσουν οι άνθρωποι την τουριστική περίοδο και να μην έχουν αυτά τα προβλήματα;

Επίσης, το πλοίο που βάλατε, το «ΠΡΕΒΕΛΗΣ», γιατί δεν κάνει άλλο ένα δρομολόγιο; Κάνει λιγότερα δρομολόγια απ’ ό,τι το «CHIOS», που αποσύρθηκε προσωρινώς. Γιατί δεν ρυθμίζετε να έχει κανονικά τα ίδια δρομολόγια;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ κι εγώ.

Κύριε Παππά, έχετε τον λόγο για την απάντησή σας.

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Αξιότιμε κύριε Νικητιάδη, συνάδελφε, αγαπητέ Γιώργο, αναγνωρίζω και αντιλαμβάνομαι το ειλικρινές ενδιαφέρον σας για τα ακριτικά νησιά μας, τα Δωδεκάνησα, στα οποία εκλεγόμαστε και εσείς και εγώ. Είμαι σίγουρος ότι το πρωταρχικό ενδιαφέρον και των δυο μας είναι η αδιάλειπτη σύνδεση των νησιών μας και η εξυπηρέτηση των αναγκών των νησιωτών μας.

Να ξεκαθαρίσουμε λίγο την κατάσταση με το ανακαινισμένο «ΠΡΕΒΕΛΗΣ» που θα εξυπηρετεί τη γραμμή Πειραιά – Κάσου - Καρπάθου για είκοσι ακόμα μέρες. Η πλοιοκτήτρια εταιρεία «BLUE STAR», η οποία έχει το πλοίο «STAR CHIOS», αιτήθηκε διακοπή των δρομολογίων του πλοίου της για το χρονικό διάστημα 13-5-2024 έως 6-6-2024 για την εκτέλεση των προγραμματισμένων εργασιών ετήσιας συντήρησης και επιθεώρησης. Είναι ένας σχεδιασμός και ένας προγραμματισμός που κάνει η εταιρεία. Σε αυτό δεν παρεμβαίνει το Υπουργείο. Για να καλυφθεί, λοιπόν, το συγκοινωνιακό κενό κυρίως των κατοίκων της Καρπάθου και της ηρωικής νήσου Κάσου, η «HELLENIC SEAWAYS» απέστειλε επιστολή στην αρμόδια υπηρεσία του Υπουργείου Ναυτιλίας και Νησιωτικής Πολιτικής – Διεύθυνση Θαλασσίων Συγκοινωνιών στις 9 Μαΐου που δηλώνει ότι προτίθεται να καλύψει τις ανάγκες της γραμμής με το πλοίο «ΠΡΕΒΕΛΗΣ», το οποίο είναι ένα πλοίο αγαπητό στους κατοίκους των νησιών, γιατί για χρόνια ολόκληρα και επί υπουργίας δικής σας στις κυβερνήσεις τότε υπήρχε το πλοίο αυτό, ένα πλοίο το οποίο ανακαινίστηκε, με νέα σαλόνια, με πλήρως ανακαινισμένο γκαράζ, με πάνω από 3 με 3,5 εκατομμύρια ανακαινίσεις, κατόπιν δηλώσεων της εταιρείας, ένα πλοίο που μπήκε στη γραμμή αυτή για να καλύψει τις ανάγκες για τις υπόλοιπες είκοσι μέρες.

Αναμφισβήτητα η πρόσφατη δραστηριοποίηση του «Blue Star Chios» μετά –να σας θυμίσω- από προσωπικές μου παρεμβάσεις και πρωτοβουλίες σε συνεργασία με τον τότε Υπουργό –και τον ευχαριστώ θερμά- και νυν Αντιπρόεδρο της Βουλής μας κ. Γιάννη Πλακιωτάκη, αναβάθμισε την εξυπηρέτηση των κατοίκων της Καρπάθου και της Κάσου με τον Πειραιά και τη Ρόδο, καθώς το «Blue Star Chios» είναι ένα σύγχρονο, γρήγορο πλοίο καινούργιας γενιάς.

Να πω εδώ ότι η περίοδος της ακινησίας του παραπάνω πλοίου για τις ετήσιες εργασίες συντήρησης και επιθεώρησης συνδέεται άμεσα με την ευθύνη και την υποχρέωση της εταιρείας να μεριμνά, ώστε το πλοίο της να είναι εφοδιασμένο με τα απαραίτητα πιστοποιητικά αξιοπλοΐας προς διασφάλιση της ασφάλειας των ακτοπλοϊκών συγκοινωνιών. Είναι αδιαπραγμάτευτη προτεραιότητα δική μας, αλλά και της εταιρείας, η ασφάλεια των επιβατών και των πληρωμάτων.

Βέβαια, επειδή έχει δημιουργηθεί ολόκληρο θέμα, θα καταθέσω στα Πρακτικά ότι το «Blue Star Chios» ξεκινάει τα δρομολόγια –υπάρχει στο Booking της εταιρείας- από 7 Ιουνίου. Αυτό το οποίο δημιουργήθηκε ως εντύπωση, αγαπητέ συνάδελφε, είναι ότι δεν θα μπει ποτέ ξανά το «Blue Star Chios». Από εκεί ξεκίνησε όλη η διαδικασία. Προφανώς σας ξεσήκωσαν κι εσάς κάποιοι φίλοι σας, κάποιοι που είχαν αγωνία από τα νησιά για το αν θα ξαναμπεί το «Blue Star Chios» σε αυτή τη γραμμή.

Αγαπητέ κύριε Νικητιάδη, γι’ αυτό που επίσης ρωτήσατε καταθέτω στα Πρακτικά και πάλι το πρόγραμμα του «ΠΡΕΒΕΛΗΣ», το οποίο είναι ένα πλοίο πιο αργό σε ταχύτητες, γιατί κατά τα άλλα διαθέτει όλα τα στοιχεία ενός γρήγορου, καινούργιου πλοίου. Το «ΠΡΕΒΕΛΗΣ», επειδή έχει μια πιο αργή ταχύτητα σε σχέση με το «Blue Star Chios», καλύπτει δύο δρομολόγια την εβδομάδα με Πειραιά. Γι’ αυτόν τον λόγο κάναμε και το δρομολόγιο, το οποίο ξεκινάει από τη Ρόδο, πάει στην ηρωική νήσο Κάσο, πάει Κάρπαθο και πάει και στη Σητεία και γυρνάει πίσω στη Ρόδο, άρα καλύπτουμε δύο συνδέσεις με Κρήτη, όπως και πριν κάλυπτε το «Blue Star Chios», όπως και πριν κάλυπτε το «ΠΡΕΒΕΛΗΣ».

(Στο σημείο αυτό ο Υφυπουργός Ναυτιλίας και Νησιωτικής Πολιτικής κ. Ιωάννης Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, λοιπόν, καταλαβαίνετε ότι έχει ήδη γίνει δεκτό και αυτό το αίτημα, το έκανε αποδεκτό η ίδια η εταιρεία. Αμέσως το ζητήσαμε και εμείς, επειδή και εμάς μας ενημέρωσαν οι κάτοικοι ότι θέλανε να υπάρχει η σύνδεση με την Κρήτη, γιατί υπάρχει τροφοδοσία και από την Κρήτη τόσο στην ορεινή νήσο Κάσο και στην Κάρπαθο, αλλά και στη Ρόδο.

Θέλω, λοιπόν, να πω τα εξής: Κατέθεσα τα έγγραφα, τα είδατε -και εσείς ο ίδιος το λέτε και στην ερώτησή σας- κύριε Νικητιάδη, ότι μπαίνει εκτάκτως για λίγες μέρες το πλοίο. Γιατί, λοιπόν, κάνετε αυτή την ερώτηση, αφού γνωρίζετε ότι είναι μόνο για αυτές τις είκοσι μέρες;

Θέλω με τα χαρτιά που κατέθεσα και στα Πρακτικά να σβήσω και από εσάς την αγωνία και να αναφερθώ σχετικά με αυτό που σας μετέφεραν και κάποιοι κάτοικοι ότι το «ΠΡΕΒΕΛΗΣ» μπορεί να μη μείνει στη γραμμή. Γι’ αυτό κατέθεσα στα Πρακτικά ότι το δρομολόγιο του «Blue Star Chios» στην αρχή θα ξεκινάει κανονικά από τις 7 Ιουνίου με τρεις γραμμές Πειραιά- Σαντορίνη-Ανάφη. Δύο φορές θα πιάνει Κρήτη – Κασοκαρπαθία - Ρόδο και επιστροφή.

Άρα, λοιπόν, κρατάμε τη γραμμή δυνατά, γιατί να θυμίσω -και θα το πω και στη συνέχεια- ότι πριν, το «ΠΡΕΒΕΛΗΣ», επειδή έκανε δύο δρομολόγια, γι’ αυτόν τον λόγο, αγαπητέ συνάδελφε, υπήρχε το λεγόμενο κοντοτάξιδο από τη Ρόδο, το «Blue Star Patmos» προς την Κασοκαρπαθία, για να υπάρχουν τρεις συνδέσεις τουλάχιστον με τη Ρόδο. Τώρα το «Blue Star Chios» το κάνει αυτό και θα σας δώσω στη συνέχεια και τα στοιχεία.

Άρα, λοιπόν, το αντιλαμβάνεστε και εσείς ότι κάνουμε το καλύτερο δυνατόν ως ηγεσία. Είναι η βούληση του Υπουργείου μας να παραμένει η ενίσχυση της ακτοπλοϊκής σύνδεσης των νησιών μας και το ίδιο σκοπεύουμε να κάνουμε και με το συγκεκριμένο δρομολόγιο που σας ανέλυσα, ακριβώς όλη τη διαδικασία.

Για να σας απαντήσω και στο ερώτημά σας αυτό, αναζητούμε παρ’ όλα αυτά εμείς τους πόρους, γιατί θα σας εξηγήσω στη συνέχεια ότι τα λεφτά που δίνονται στις γραμμές αυτές είναι πάρα πολλά και δίνονται στοχευμένα και προγραμματισμένα και με σχέδιο και με νούμερα, τα οποία θα σας αναφέρω στη συνέχεια. Θα σας πω, λοιπόν, ότι παρ’ όλα αυτά εμείς προσπαθούμε να βρούμε τους πόρους και αν καταφέρουμε να τους έχουμε, είναι πρόθεσή μας και βούλησή μας να ολοκληρώσουμε τις διαδικασίες που πρέπει να γίνουν και με συνεδριάσεις του ΣΑΣ, έτσι ώστε να καταφέρουμε και φέτος να προλάβουμε να κάνουμε το δρομολόγιο αυτό για να ηρεμήσουμε τις διαδικασίες του άγχους που ίσως έχει δημιουργηθεί στον κόσμο ότι δεν θα καλυφθούν οι ανάγκες να γίνει και αυτό το δρομολόγιο τους καλοκαιρινούς μήνες, τουλάχιστον για δώδεκα με δεκατρία δρομολόγια, από αρχές Ιουλίου, γιατί λόγω διαδικασιών και λόγω δυσλειτουργίας του ΣΑΣ,θα χρειαστούν σαράντα μέρες μετά τη συνεδρίαση, άρα από αρχές Ιουλίου, περίπου, έως και σχεδόν τα τέλη Σεπτεμβρίου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Νικητιάδη, έχετε τον λόγο για την δευτερολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Χαίρομαι, κύριε Υπουργέ, που αναρωτηθήκατε, γιατί κάνω την ερώτηση αυτή για λίγες μόνο μέρες, για να σας εξηγήσω. Δεν είναι για λίγες μέρες, είναι για χρόνια ολόκληρα οι παθογένειες της επικοινωνίας των νησιών μας.

Ακούστε. Προχθές, δήμαρχος γνωστός μας, δεκαοχτώ χρόνια δήμαρχος, της δικής μας περιοχής, είπε στην ΕΡΤ: Είμαι δήμαρχος δεκαοχτώ χρόνια. Πρώτη φορά βλέπω τέτοιο Υπουργείο, τέτοιους σχεδιασμούς. Έναν χρόνο έχει που κάνατε τον διαγωνισμό και ακόμα δεν υπάρχει αποτέλεσμα.

Πού οφείλεται αυτό; Στις ενστάσεις, στο ένα, στο άλλο; Ας φροντίζατε να κάνετε τέτοιο διαγωνισμό που να μην αιτιολογεί ενστάσεις για λόγους που όλοι γνωρίζουμε.

Όμως, από πού να αρχίσω και που να τελειώσω; Έχετε πάρει επιστολές, δύο φορές έχετε πάρει επιστολές, από το Αγαθονήσι, τους Λειψούς, τη Λέρο, την Πάτμο, την Κάλυμνο, την Κω, την Τήλο, τη Νίσυρο, τη Χάλκη, τη Σύμη, τη Ρόδο, το Καστελόριζο. Όλοι οι δήμαρχοι αυτοί σας έχουν στείλει επιστολές. Και τι ζητάνε; Το στοιχειώδες, επαγγελματική προσέγγιση.

Μου είπατε προηγουμένως για σχεδιασμό. Ποιο σχεδιασμό; Έχετε κάνει σχεδιασμό, ακούγοντας πρώτα τις πραγματικές ανάγκες; Τι ζητάνε αυτοί; Τι ζητάει και με την πρόσφατη επιστολή του ο Δήμαρχος Καρπάθου και της Κάσου; Ζητάνε συμμετοχή στο ΣΑΣ, στο Συμβούλιο Ακτοπλοϊκών Συγκοινωνιών. Ζητάνε να εκφράσουν τις απόψεις τους.

Και ξέρετε πολύ καλά ότι η λειτουργία του ΣΑΣ, σε ό,τι αφορά την επαρκή αντιπροσώπευση είναι κολοβή. Δεν φτάνουν τα προβλήματα τα πραγματικά στο ΣΑΣ, διότι δεν έχει προηγηθεί διαβούλευση με όποιους εκπροσωπούν τα μικρά νησιά. Σας στέλνουν, λοιπόν, επιστολές, τις ξέρετε, δεν χρειάζεται να σας τις δώσω. Σοβαρό σχεδιασμό ζητάνε. Δεν ζητάνε κάτι άλλο.

Να σας πω τι θα κάναμε εμείς, κύριε Παππά; Θα σας πω τι θα έκανε το ΠΑΣΟΚ. Θα όριζε τρεις, πέντε δικούς σας υπηρεσιακούς παράγοντες και θα τους έλεγε εντός έξι μηνών, «Θέλω να επικοινωνήσετε με όλα τα νησιά της πατρίδας μας, να καταγράψετε όλα τα προβλήματα χειμώνα, καλοκαίρι, φθινόπωρο, άνοιξη, να τα φέρετε εδώ πέρα και να κάνετε προτάσεις για το πώς, μιας και διά παντός θα επιλυθεί η επικοινωνία των νησιών με την Ηπειρωτική Ελλάδα». Αυτό πρέπει να κάνετε, αν θέλετε να μου μιλάτε για σχεδιασμό, για μεθοδολογία, για τρόπο που πραγματικά μπορεί να αντιμετωπίσει τα προβλήματα.

Και αν από αυτό τον σχεδιασμό και την ανάλυση της αγοράς προκύψει ότι έχετε προβλήματα χρημάτων, τότε να έρθετε εδώ και να πείτε, «κοίταξε να δεις εδώ μιλάμε για τρομακτικά ποσά, δεν μπορεί να γίνει». Να έρθετε να το πείτε, να το ακούσουμε, να δούμε πόσα είναι τα λεφτά που λείπουν. Διότι στην περίπτωση τώρα που σας έλεγα να πηγαίνει το πλοίο από τη Ρόδο στην Κάσο και την Κάρπαθο, τρεις μήνες μόνο -αυτό ζητάνε επί του παρόντος, μπάλωμα είναι, αλλά αυτό ζητάνε- είναι 430.000 ευρώ. Έχει πράγματι τέτοιο πρόβλημα η Κυβέρνηση, για 430.000; Εγώ δεν θέλω να το πιστέψω ότι υπάρχει τέτοιο πρόβλημα.

Ακούστε. Δεν μπορεί άλλο να ακολουθείται η τακτική ότι ξεμείναμε από πλοίο, βάλε αυτό το πλοίο, ξεμείναμε σε αυτό το νησί, τρέχα γύρευε άλλο πλοίο να βάλεις ξανά σε αυτό το νησί. Δεν μπορούν οι νησιώτες να ζουν διαρκώς με την αγωνία αν θα έρθει το πλοίο, αν θα βρουν καμπίνα, αν θα βρουν εισιτήριο, αν θα έρθουν τα εμπορεύματα, αν θα έρθουν τα φάρμακα. Δεν μπορούν, είναι ίσοι πολίτες, όπως όλοι οι πολίτες της Ελλάδας, όπως όλοι οι πολίτες της Ευρώπης.

Πρέπει, λοιπόν, επιτέλους να σχεδιάσετε με επαγγελματισμό και σοβαρότητα, να καταγράψετε τις πραγματικές ανάγκες και να έρθετε με προτάσεις. Διότι εγώ δεν θέλω να πιστέψω φήμες για εσωκομματικές κόντρες, ότι εκεί υπάρχει Βουλευτής που κατάγεται από την Κάσο και την Κάρπαθο και δεν είναι πρόθυμος. Δεν τα πιστεύω αυτά, ούτε πιστεύω ότι ο Υπουργός Εξωτερικών που κατάγεται από την Κάρπαθο αν εσείς επικοινωνούσατε και του λέγατε για τις 430.000 ευρώ , δεν θα είχε τη δύναμη, το δεξί χέρι του Πρωθυπουργού να δώσει μια εντολή για 430.000 ευρώ. Δεν το πιστεύω. Πιστεύω ότι η Κυβέρνησή σας είναι ανίκανη να σχεδιάσει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής):** Κύριε Νικητιάδη, αν ήταν όλα τόσο απλά και τόσο εύκολα όσο τα είπατε τώρα, πραγματικά πιστέψτε με, θα ζούσαμε σε μια άλλη κοινωνία. Τι θέλω να σας πω;

Κατ’ αρχάς να αποσαφηνίσουμε την εικόνα που υπάρχει για τα νησιά της Καρπάθου και της Κάσου. Θα καταθέσω, λοιπόν, στα Πρακτικά τα κοστολόγια των δρομολογίων, για να έχετε μία εικόνα κι εσείς, να γνωρίζετε κι εσείς τι γίνεται.

Όμως δεν θα καταθέσω μόνο τα δρομολόγια, κύριε Νικητιάδη. Θα καταθέσω και τους επιβάτες και την κίνηση, για να ξέρετε για τι μιλάμε.

(Στο σημείο αυτό ο Υφυπουργός Ναυτιλίας και Νησιωτικής Πολιτικής, κ. Ιωάννης Παππάς, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επίσης να σας πω ότι η γραμμή αυτή που λέτε, το «κοντοτάξιδο» της Ρόδου με την Κάσο - Κάρπαθο και πίσω, το έκανε το δρομολόγιο αυτό, γιατί υπήρχε πριν το «ΠΡΕΒΕΛΗΣ», το οποίο κατέβαινε δύο φορές τη βδομάδα. Άρα δύο και μία είναι τρεις. Τώρα το «Blue Star Chios», κύριε Νικητιάδη, κάνει τρία δρομολόγια την εβδομάδα. Και θα σας πω τα νούμερα, τα οποία μιλάνε και τα νούμερα είναι ειλικρινά και είναι αμείλικτα πολλές φορές.

Τι λένε, λοιπόν, τα νούμερα; Τα νούμερα λένε ότι το «ΠΡΕΒΕΛΗΣ» μετέφερε 5 Μαΐου του 2022 -για να δούμε ίδιες εποχές και χρονικές περιόδους- με 5 Μαΐου του 2023, είκοσι δύο χιλιάδες εννέα επιβάτες. Αν θέλετε να προσθέσω και τους επιβάτες που έκανε το δρομολόγιο από τη Ρόδο, είναι συν δυόμισι χιλιάδες για την Κάσο και δυόμισι χιλιάδες από την Κάρπαθο για τον Πειραιά. Μάλλον, συγγνώμη, οκτακόσιοι τριάντα εννέα από την Κάσο για Πειραιά και δυόμισι χιλιάδες από την Κάρπαθο για Πειραιά. Συνολικά όλοι οι επιβάτες που κινήθηκαν με το «κοντοτάξιδο» από τη Ρόδο είναι δώδεκα χιλιάδες. Αθροιστικά, λοιπόν, είναι είκοσι δύο συν δώδεκα, είναι τριάντα τέσσερις χιλιάδες επιβάτες, κύριε Νικητιάδη με τις τρεις γραμμές αυτές.

Πόσοι κινήθηκαν το ίδιο χρονικό διάστημα με το «NISSOS CHIOS», συν το άλλο πλοίο που υπήρχε; Πενήντα οχτώ χιλιάδες εκατόν πενήντα επτά, κύριε Νικητιάδη, διπλάσιος αριθμός με το καινούργιο πλοίο που έβαλε η Κυβέρνηση του Κυριάκου Μητσοτάκη, κύριε Νικητιάδη και το οποίο πλοίο αυτό, κύριε Νικητιάδη, κοστίζει 21.035.000 ευρώ, το 14% του κόστους των άγονων γραμμών, όταν στις προηγούμενες κυβερνήσεις που συμμετείχαμε και εσείς και αναλογιζόσασταν τους προβληματισμούς των κατοίκων των νησιών μας, ήταν 8 εκατομμύρια και κάτω από το 5% τότε και μαζί με το «κοντοτάξιδο» στα 10 εκατομμύρια, κοντά στο 7% των άγονων γραμμών, των χρημάτων που δίνουμε στις επιδοτούμενες γραμμές του Υπουργείου Ναυτιλίας και Νησιωτικής Πολιτικής.

Θέλω τα νούμερα αυτά να τα κρατάμε λίγο στο μυαλό μας και να τα έχουμε. Έχει μεγάλη -ξέρετε- σημασία. Το «Blue Star Chios» έδωσε έναν άλλο αέρα στην ανάπτυξη των νησιών μας και αυτό πρέπει να το σεβαστούμε και να το σεβαστούμε όλοι. Να ξέρουμε, γιατί υπάρχουν νησιά που δυσκολεύονται να συνδεθούν και παλεύουμε να είμαστε δίκαιοι σε όλα τα νησιά.

Και επειδή μου είπατε για τη Δωδεκάνησο, κύριε Νικητιάδη και για τα παράπονα, ξέρετε πόσα πλοία πάνε στο Καστελόριζο τη βδομάδα, κύριε Νικητιάδη; Γνωρίζετε; Ξέρετε πόσα πήγαιναν στο παρελθόν; Δύο. Ξέρετε πόσα πάνε τώρα; Έξι και οκτώ το καλοκαίρι στο ακριτικό μας Καστελόριζο. Μην μου μιλάτε, λοιπόν, για σχεδιασμό ή για εθνική πολιτική ή για βούληση. Είναι δεδομένο και αδιαμφισβήτητο.

Ναι, όντως, κύριε Νικητιάδη, φέτος ο σχεδιασμός δυστυχώς με τις γραμμές δημιουργήθηκαν προβλήματα, γιατί είχαμε πάρα πολλές ενστάσεις και διαδικασίες προς το Συμβούλιο της Επικρατείας από τους επιχειρηματίες που ασχολούνται με την ακτοπλοΐα και γι’ αυτόν τον λόγο καθυστέρησε.

Επίσης ένα θέμα σοβαρό και σημαντικό είναι ότι θέλαμε να διασφαλίσουμε τα 154 εκατομμύρια ευρώ, ποσό ρεκόρ -θα έλεγα- για άγονες γραμμές που δίνονται στην Ελλάδα. Επίσης, κύριε Νικητιάδη, να γνωρίζετε ότι στα Δωδεκάνησα, για τα οποία δεν μπορώ να καταλάβω την αγωνία που έχει δημιουργηθεί ξαφνικά, δίνεται σχεδόν το 45% αυτών των χρημάτων και δίνεται οργανωμένα και σχεδιασμένα. Αυτό προσπαθούμε να κάνουμε και κάνουμε συνέχεια.

Άρα, λοιπόν, αντιλαμβάνεστε και εσείς ότι οι αγωνίες που υπάρχουν είναι αγωνίες τις οποίες προφανώς κάποιοι θέλουν προεκλογικά να σκεφτούν ότι πρέπει να το εκμεταλλευτούν αυτό, για να πιέσουν για πράγματα τα οποία ξεφεύγουν και από τα όρια της φαντασίας, κύριε Νικητιάδη. Ο δήμαρχος, ο οποίος σας είπε -δεκαοκτώ χρόνια δήμαρχος- ότι ασχολείται με αυτά τα θέματα, ας μας πει αυτός ο δήμαρχος στα δεκαοκτώ χρόνια -κάθε χρόνο σε αυτά τα δεκαοκτώ- τι γραμμές και τι σύνδεση είχε το νησί του πριν την Κυβέρνηση Μητσοτάκη και από το ΄19 με την Κυβέρνηση Μητσοτάκη. Με τον Γιάννη Πλακιωτάκη Υπουργό Ναυτιλίας και εγώ Βουλευτής Δωδεκανήσου και οι άλλοι συνάδελφοι μου από τη Δωδεκάνησο, κάναμε τεράστιο αγώνα και αναπτύξαμε ένα τρομερό δίκτυο γραμμών τόσο ενδοεπικοινωνιακό στη Δωδεκάνησο όσο και με το κέντρο, τον Πειραιά και με τη βόρεια Ελλάδα.

Αυτά όλα να τα ξέρουμε, να μην παρασυρόμαστε από κάποιους που θέλουν να δημιουργήσουν, να τινάξουν τον σχεδιασμό που γίνεται, αλλά πραγματικά συνετά να μιλάμε, να συνεννοούμαστε, να έχουμε συνεργασία, επαφή, για να ξέρουμε ποια είναι η αλήθεια και ποια είναι η πραγματικότητα.

Το Υπουργείο Ναυτιλίας και Νησιωτικής Πολιτικής σε ένα δυναμικά, λοιπόν, μεταβαλλόμενο δίκτυο θαλάσσιων συγκοινωνιών -πολλές φορές και με λόγους ανωτέρας βίας, όπως γνωρίζετε, που ανακόπτουν την οικονομική και κοινωνική συνοχή της χώρας- καταβάλλει πάντοτε -και το κάνουμε αυτό- δυνατή προσπάθεια προς επίλυση όλων των προβλημάτων τα οποία δημιουργούνται. Να είστε σίγουροι και εσείς και οι νησιώτες, όλοι μας, ότι μεριμνούμε ιδιαίτερα και τη νησιωτική Ελλάδα μας, με βασικό γνώμονα την καλύτερη εξυπηρέτηση των κατοίκων. Εξετάζουμε κάθε επιχειρηματική πρωτοβουλία και πρόταση που στοχεύει στην αύξηση της προσφοράς και στην αναβάθμιση των παρεχόμενων υπηρεσιών. Θα σας παρακαλούσα και εσάς, τους συναδέλφους μου, όλους τους δημάρχους και όλα τα στελέχη, η πόρτα του Υπουργείου είναι ανοιχτή, ακούμε προτάσεις, σχεδιασμένες προτάσεις, κοστολογημένες και προτάσεις οι οποίες μπορεί ίσως να μην τις έχουμε δει εμείς και να είναι καλύτερες. Πιστέψτε με ότι θα τις κάνουμε αποδεκτές.

Επίσης, να γνωρίζετε ότι στον ΣΑΣ συμμετέχουν δύο εκπρόσωποι που έχει ορίσει η ΚΕΔΕ, δύο δήμαρχοι που έχει ορίσει η ΚΕΔΕ. Από τις περιφέρειες ο εκπρόσωπος μέσα στον ΣΑΣ είναι ο Περιφερειάρχης Νοτίου Αιγαίου, ο Γιώργος Χατζημάρκος. Άρα, λοιπόν, έχουμε καλυφθεί πλήρως και οι δήμαρχοι είναι καλυμμένοι πλήρως από τους εκπροσώπους που έχουν στο Συμβούλιο Ακτοπλοϊκών Συγκοινωνιών.

Θέλω, λοιπόν, να σας πω ότι λαμβάνουμε υπ’ όψιν συνεχώς όλες τις διαθέσιμες οικονομικές πιστώσεις που έχουμε στο Υπουργείο και πάντα σε συνεχή διαβούλευση με όλους τους αρμόδιους φορείς της τοπικής αυτοδιοίκησης και του ακτοπλοϊκού κλάδου, για να έχουμε το καλύτερο δυνατό αποτέλεσμα. Πιστέψτε με, κύριε Νικητιάδη, θέλω να σας πω ότι ειλικρινά η δουλειά που γίνεται είναι πάρα πολύ σοβαρή και πάρα πολύ τεράστια. Γι’ αυτόν τον λόγο μιλάμε για τεράστια ανάπτυξη στα νησιά μας, γι’ αυτόν τον λόγο μιλάμε συνεχώς για αναβάθμιση όλων των υποδομών από την πλευρά της Κυβέρνησης. Αυτήν τη στιγμή να ξέρετε ότι είμαστε σε επαφή με όλους τους δημάρχους των νησιών καθημερινά και εγώ προσωπικά και ο Γραμματέας του Υπουργείου Νησιωτικής Πολιτικής, ο Μανώλης Κουτουλάκης, γιατί κοιτάμε τα ζητήματα που έχουν δημιουργηθεί από την τεράστια ανάπτυξη, που έχουμε δημιουργήσει, κύριε Νικητιάδη, με την τέλεια και πολύ καλή συγκοινωνία που έχουμε δημιουργήσει με την ακτοπλοΐα.

Γιατί αυτήν τη στιγμή στα νησιά έχουμε προβλήματα σε άλλα θέματα, γιατί με την αύξηση που έχουμε στα λιμάνια μας, με τα πλοία που μπαίνουν καθημερινά, έχουμε δώσει τη δυνατότητα να γνωρίσουν όλοι οι Ευρωπαίοι πολίτες, αλλά και όλοι οι πολίτες του κόσμου και οι πολίτες της Ελλάδος τα νησιά της Ελλάδος, γιατί έχουν την άνεση πλέον να τα επισκέπτονται εύκολα και γρήγορα. Γι’ αυτόν τον λόγο έχουμε μπει στη διαδικασία να βελτιώσουμε όλες τις άλλες υποδομές οι οποίες έχουν τεράστια προβλήματα, όπως είναι το νερό, τα δίκτυα και πάει λέγοντας.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 10.46΄ λύεται η συνεδρίαση για τη Δευτέρα 20 Μαΐου 2024 και ώρα 14.00΄, με αντικείμενο εργασιών του Σώματος: α) ειδική συνεδρίαση με θέμα: «Επετειακή αναφορά για την ημέρα μνήμης της Γενοκτονίας των Ελλήνων του Πόντου» και β) κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**